سەرۆكی هەرێمی كوردستان پێشوازی لە باڵیۆزی توركیا لە عێراقی فیدڕاڵ دەكات\nئەمڕۆ سێشەممە 25ـی 2ـی 2014 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە فاروق كەیماكچی باڵیۆزی نوێی توركیا لە عێراقی فیدڕاڵ و شاندێكی یاوەری كرد.\nلە دیدارێكدا سەرەتا باڵیۆزی توركیا لە عێراقی فیدڕاڵ سوپاس و خۆشحاڵیی خۆی ڕاگەیاند بۆ ڕەخساندنی ئەم دیدارە و وێڕای ئاماژەكردن بە پەیوەندییەكانی نێوان وڵاتەكەی و هەرێمی كوردستان باسی لەوە كرد كە توركیا بە بایەخەوە سەیری پەیوەندییەكانی لەگەڵ هەرێمی كوردستان دەكات و وڵاتەكەی لەبواری وزەدا خوازیارە پەیوەندییەكان گەشەی زیاتر بەخۆیانەوە ببینن. لە بەشێكی دیكەی قسەكانیدا باڵیۆزی توركیا لە عێراقی فیدڕاڵ بەراوردی نێوان هەرێمی كوردستان و بەشەكانی دیكەی عێراقی كرد و ڕایگەیاند كە سەقامگیری و ئاساییشی هەرێمی كوردستان هانی كۆمپانیاكانی توركیای داوە كە زیاتر لە هەرێمی كوردستاندا سەرمایەگوزاری بكەن. سەبارەت بە كابینەی تازەی حكوومەتی هەرێم باڵیۆزی توركیا لە عێراقی فیدڕاڵ هیوای خواست حكوومەتی تازە حكوومەتێكی بەهێز بێت و سەرچاوەی خێر و خۆشی بێت بۆ هەرێمی كوردستان و ناوچەكە. باڵیۆزی توركیا لە عێراقی فیدڕاڵ هێمای بە سەردانە مێژووییەكەی سەرۆك بارزانی بۆ شاری ئامەدیش كرد و گوتی" ئەم سەردانە زۆر دیواری شكاندن و ڕۆڵی ئێوە لە پڕۆسەی دیالۆگ و ئاشتی زۆر گرنگە".\nلە بەرانبەردا سەرۆك بارزانی وێڕای بەخێرهێنانی شاندی میوان خۆشحاڵیی خۆیشی نیشاندا بە گەشەسەندنی پەیوەندییەكانی نێوان هەر دوو وڵات و هیوایشی خواست ئەو پەیوەندییانە بەردەوام و بەهێزتر ببن. پەیوەست بە مەسەلەی نەوت و وزە و ئەو كێشەیەی لەگەڵ حكوومەتی عێراقی دروست بووە، سەرۆك بارزانی ڕایگەیاند كە هەرێمی كوردستان یەك هەنگاویشی دژی دەستوور نەهاوێشتووە و ئەوە مافێكی دەستووریی خۆمانە لەبواری نەوتدا كار بكەین. لە بەشێكی دیكەی قسەكانیدا سەرۆك بارزانی هۆكاری نالەباریی بارودۆخی سیاسیی و ئەمنیی عێراقی بۆ سیاسەتی هەڵەی حوكمڕانانی عێراق گەڕاندەوە و هەروەها سەپاندنی ئابڵوقە و نەدانی مووچەی كارمەندانی هەرێم و نەناردنی بودجەی هەرێمی كوردستان لە لایەن بەغداوە بە كارێكی نایاسایی لە قەڵەمدا و گوتی: "هیچ كەسێك ئەو ماف و دەستەڵاتەی نییە مووچەی خەڵكی ببڕێت و ئەو كارە دژی یاسایە و ئێمە ئەم بابەتە بە ڕاگەیاندنی شەڕ لەدژی خەڵكی كوردستان دەزانین".\nپەیوەست بە پەیوەندیی و هاوپەیمانێتیی نێوان كورد و شیعە لەو چەند ساڵەی ڕابردوودا سەرۆك بارزانی جەختی لەسەر پەیوەندیی مێژوویی و مەعنەویی نێوان كورد و شیعە كردەوە و ڕایگەیاند كە گەلی كوردستان هیچ گرفتێكی لەگەڵ شیعەدا نییە، تەنیا گرفت هەڵسوكەوتی حوكمڕانانی بەغدایە.\nبارودۆخی سیاسیی ناوچەكە و هەڵبژاردنی داهاتووی ئەنجوومەنی نوێنەرانی عێراق تەوەرێكی دیكەی ئەم كۆبوونەوەیە بوون.\nسێ شەممە, 25 شوبات 2014\nلە چوارچێوەى گەشتە ئەوروپیەکەیدا بەرپرسی پەیوەندیەکانی دەرەوە سەردانى وەزارەتى دەرەوەى ئیسپانیاى کرد\nلە چوارچێوەی گەشتە ئەوروپییەکەی و لەدوای کۆتاییهاتنی سەردانەکەی بۆ هەرێمی کەتالۆنیا، فەلاح مستەفا بەرپرسی پەیوەندیەکانی دەرەوەی حکومەت بەیاوەری وەدیع ئەلبەتی باڵیۆزی عیراق لە ئیسپانیا و دابان شەدەڵە نوێنەری حکومەتی هەرێم لە ئیسپانیا سەردانى وەزارەتى هاوکارى و کاروبارى دەرەوەى ئیسپانیایان کردو لەگەڵ گۆنزالۆ پینیتۆ وەزیری دەوڵەت بۆ کاروباری پەیوەندیە نێودەوڵەتیەکان و مانوێل گۆمێز بەڕێوەبەری گشتی بۆ مەغریب و ئەفریقیا و رۆژهەڵاتى ناوەڕاست لەو وەزارەتە کۆبوونەوە .\nئەم سەردان و کۆبوونەوەیە کە دوابەودواى سەردانی عیماد ئەحمەد جێگری سەرۆکی حکومەتی هەرێم لە مانگى نیسانى ساڵى رابردوو بۆ ئەو وڵاتە ئەنجام درا، هەروەها وەکو بەشێک لە بەدواداچوونى ئەو سەردانە، هەردوولادا لەسەر پەرەپێدانى هەماهەنگی و هاوکاری نێوانیان هاوڕابوون، هاوکات بەرپرسی پەیوەندیەکانی دەرەوە پەرەپێدانى ئەو پەیوەندیانەى بە گرنگ بەسوود بۆ هەردوولا وەسف کرد.\nلاى خۆیەوە گۆنزالۆ پینیتۆ گووتى ئەوان لە نزیکەوە سەبارەت بە سەرکەوتنەکانى هەرێمی کوردستان ئاگادارن. هەروەها گووتى کە نیگەرانن دەربارەى تەواوى بارودۆخى ناوچەکەبەڵام هەرێمی کوردستان جیاوازە و شوێنێکى سەقامگیر و پارێزراوە، گووتیشى کەرتی تایبەتی ئیسپانیا بە شێوەیەکی جدی کار بۆ سوود وەرگرتن لە دەرفەتی وەبەرهێنان لە هەرێمی کوردستاندا دەکات و هاوکات هیواى خواست کە پێکەوە کار بۆ پشتگیرى ئەم پرۆسەیە بکەن.\nپاشان فەلاح مستەفا بەرپرسی پەیوەندیەکانی دەرەوە باسى لە گرینگى پەرەپێدانى پەیوەندیەکانى نێوان هەرێمى کوردستان و وڵاتى ئیسپانیاى کردەوە لەڕووى ئابوورى و سیاسى و کەلتورى و کۆمەڵایەتى و گووتى هەرێمی کوردستان خوازیارە پەیوەندیەکی درێژخایەنی لەگەڵ ئیسپانیا هەبێت کە سوودی بۆ هەردوولا هەبێت، هاوکات بەرزکردنەوەى ئاستی نوێنەرایەتی ئیسپانیا لە هەرێم بۆ پەرەپێدانى ئەو پەیوەندیانە بە پێویست و گرینگ زانى.\nهەر لەم دیدارەدا باس لە پرۆسەی پێکهێنانی کابینەی نوێى حکومەتى هەرێم کرا. هاوکات بەرپرسى پەیوەندیەکانى دەرەوە داواى لە حکومەتی ئیسپانیا کرد ئەو تاوانانەى لە لایەن رژێمى پێشووى عێراق دژ بە گەلى کوردستان کراوە بە جینۆساید ناسێنێت. ل رووەشەوە وەزیری دەوڵەت بۆ پەیوەندیە نێودەوڵەتیەکان لە وەزارەتى دەرەوەى ئیسپانیا گووتى کە ئَمە بەردەوم دەبین لە قسە کردن لەگەڵ ئەندامانى پەرلەمان سەبارەت بەو تاوانانەى کە دژ بە گەلى کورد کراوە و گووتیشى کە ئەوان ئاگادارى ئەو کارەساتەن کە بەسەر کورد هاتووە.\nلە دواباسەکانى دیدارەکەدا بەرپرسى پەوەنیدەکانى دەرەوە باسى پرۆسەی هەڵبژاردنی ئەنجومەنی نوێنەرانی عیراق لەماوەى داهاتوو کرد. هەروەها قەیرانی سوریا و رەوش و پێویستیەکانى ئاوارەکانی سوریا لە هەرێم تەوەرێکی دیکەی باسەکان بوون.\nبەرپرسى پەیوەندیەکانى دەرەوە سەردانى پەرلەمانى ئیسپانیاى کرد و لەگەڵ سەرۆکى کاروبارى دەرەوەى سێنات کۆبووەوە\nلە چوارچێوەی گەشتە ئەوروپیەکەیدا فەلاح مستەفا بەرپرسی پەیوەندیەکانی دەرەوەی حکومەت سەردانى پەرلەمانى ئیسپانیای کردو لە لایەن ئەلیخاندرو ئالونسو مونوز سەرۆکى کاروبارى دەرەوە لە سێنات پێشوان لێکرا. لە دیدارەکەدا کە هەریەک لە باڵیۆزی عیراق لە ئیسپانیا، وەدیع ئەلبەتی، و نوێنەری حکومەتی هەرێم لە ئیسپانیا، دابان شەدەڵە، یاوەریان بوو باس لەو رێگایانە کرا کە دەبنە هۆى پەرەپێدانى پەیوەندیەکانى نێوان هەرێمى کوردستان و ئیسپانیا.\nسەرۆکى کاروبارى دەرەوەى سێنات دواى پێشوازى کردن و سوپاسکردنى شاندى حکومەتى هەرێم بۆ سەردانەکە گووتى کە ئەوان شارەزایی ئەوتۆیان هەیە کە هەرێمى کوردستان و عێراق دەتوانن سوودى لێ وەربگرن.\nلاى خۆشیەوە بەرپرسى پەیوەندیەکانى دەرەوە سوپاسى کردن و گووتى کە حکومەتى هەرێم ئیسپانیا وەک هاوبەشێکى گرینگ لە هەرێمى کوردستان و عێراق دەبینێت. هەروەها گووتى کە پێویستە کار بۆ پەرەپێدانى پەیوەندیەکانى نێوان هەردوولا بکەین. گووتیشى زۆرهاوبەشى لە نێوانماندا هەیە و ئێمە دەتوانین سوود لە مێژووى ئیسپانیا و قۆناغەکانى گواستنەوەى ئەم وڵاتە بۆ دیموکراسى وەربگرین.\nهەر لە دیدارەکەدا بەرپرسى پەیوەندیەکانى دەرەوە تیشکى خستەسەر ئەو رووبەڕووبوونەوانەى کە بەرەوڕووى بونیادنانەوەى عێراقى نوێ دەبێتەوە و هەروەها گووتى هەرێمى کوردستان و عێراق پێویستى بە پشتیوانى کۆمەڵگاى نێودەوڵەتى هەیە. گووتیشى کە کار بۆ سیستەمێکى حوکمڕانى دەکەن کە دەستەبەرى هاوسەنگى بێت. ئەوەش گووت کە لە ئێستادا بەرەو هەڵبژاردنى پەرلەمانى عێراق هەنگاو دەنێن و جەخت لەوە دەکەنەوە کە ئەم هەڵبژاردنە لەکاتى خۆیدا ئەنجام بدرێت، هاوکات داواى کرد کە چاودێرانى نێودەوڵەتى بێنە هەرێمى کوردستان و عێراق و چاودێرى ئەم هەڵبژادنە بکەن.\nسەبارەت بە پەیوەندیەکانى نێوان هەرێمى کوردستان و ئیسپانیا، هەردوولا باسیان لە پەرەپێدانى پەیوەندى پەرلەمانى و ئابووریەکان کردەوە. لەم رووەوە بەرپرسى پەیوەندیەکانى دەرەوە داواى لە ئەلیخاندرو ئالونسو وەک سەرۆکى کاروبارى دەرەوەى سێنات کردو گووتى هیوامان وایە لەگەڵ کۆمەڵگاى نێودەوڵەتى و وڵاتانى دیکەى ئەوروپا پشتیوانیمان بکەن. گووتیشى هیوادارین کار بکرێت بۆ دامەزراندنى گروپێکى هاورێیەتى بۆ پشتیوانى کردن لە هەرێمى کوردستان هەروەک لە پەرلەمانى وڵاتانى دیکە هەیە.\nفەلاح مستەفا داواى کرد کە ئیسپانیا ئاستى نوێنەرایەتى خۆى لە هەرێمى کوردستان بەرز بکاتەوە کە کاریگەرى لە پەرەپێدانى پەیوەندیەکانى نێوان هەردوولا دەبێت. هەروەها داواى کرد ئەو تاوانانەى لە لایەن رژێمى پێشووى عێراق دژ بە گەلى کوردستان ئەنجام دراون لە لایەن ئیسپانیاوە بە جینۆساید بناسێنرێت.\nلاى خۆشیەوە ئەلیخاندرو ئالونسو دڵنیایی بە بەرپرسى پەیوەندیەکانى دەرەوە و شاندى یاوەرى دا کە کار بۆ بەدەستهێنانى پاڵپشتى بۆ ئەو دوو بابەتە دەکات. سەبارەت بە مێژووى ئیسپانیا سەرۆکى کاروبارى دەرەوەى سێنات گووتى ئیسپانیا لە ئەوروپادا زۆرترین سیستەمى لامەرکەزى هەیە و دەسەڵاتێکى زۆر بە ناوچە و هەرێمەکان دراوە و گووتیشى زۆر چاکسازیمان دەربارەى پرۆسەى دیموکراسى ئەنجام داوە و لەم رووەوە ئامادەین لەو شوێنانى کە لە تواناماندایە هاوکاریتان بکەین.\nهەر لەم دیارەدا بەرپرسى پەیوەندیەکانى دەرەوە باسى لە سیاسەتى دەرگاى کراوە لە لایەن حکومەت هەرێم لە بوارى بازرگانى کرد و گووتى کە هەرێم دەروازەیەکى گرینگە بۆ زیاتر لە 30 سى ملیۆن هاووڵاتى لە تەواوى عێراق، گووتیشى هەر بەهۆى ئەم سیاسەتەوە لە ماوەیەکى کورتدا زیاتر لە 2600 دوو هەزار و شەش سەد کۆمپانیاى بیانى هاتوونەتە هەرێم و کار دەکەن و بە بڕى 37 سى و حەوت بلیۆن دۆلارى ئەمەریکى کارو پرۆژەى وەبەرهێنانیان ئەنجام داوە.\nئەلیخاندرو ئالونسو مونوز\nبەرپرسی پەیوەندیەكانی دەرەوە سەردانی باڵیۆزخانەی عیراق لە مەدرید دەكات\nفەلاح مستەفا بەرپرسی پەیوەندیەكانی دەرەوەی حكومەت بە یاوەری دابان شەدەلە نوێنەری حكومەتی هەرێمی كوردستان لە ئیسپانیا، سەردانی باڵیۆزخانەی عیراقی لە ئیسپانیا كرد و لەلایەن باڵیۆز وەدیع ئال بەتی پێشوازیان لێكرا .\nلە دیدارەكەدا بەرپرسی پەیوەندیەكانی دەرەوە بە ناوی حكومەتی هەرێمی كوردستان سوپاسی باڵیۆز و باڵیۆزخانەی عیراقی لە ئیسپانیا كرد بۆ ئەو هاوكاری و هەماهەنگیەی پێشكەشی نوێنەرایەتی حكومەتیان كردوە لەم وڵاتەدا ، ولەم رووەوە هیوای خواست هەماهەنگی وكاركردنی هاوبەشی نێوانیان بەردەوام بێت كە سوودی بۆ هەردوولا دەبێت، وهاوكات بۆ كۆمەڵگەی نێودەوڵەتی ئەوە دەخاتەڕوو هەرێمی كوردستان بە عیراقێكی فیدراڵ و دیموكرات و فرەلایەن پابەندە.\nهەر لەم دیدارەدا هەردوولا پرسی هەڵبژاردنی ئەنجومەنی نوێنەرانی عیراق تاوتوكرد وبەگرنگیان زانی ئەم هەڵبژاردنە لە كاتی بڕیار لێدراودا ئەنجامبدرێت .\nهەروەها تیشكیش خرایە سەر بارودۆخی ئەمڕۆی عیراق و گرفتەكانی ئەم وڵاتە وباسی كێشەكانی ئەنبار و گرنگی رووبەڕووبوونەوەی تیرۆریستانیان لە عیراق كرا ، لەلایەكی دیكەشەوە جەختیان لەسەر پەرەپێدانی پەیوەندیەكانی نێوان عیراق و ئیسپانیا كردەوە .\nنێچیرڤان بارزانى پێشوازى له شاندێكى فه‌ره‌نسى كرد\nئێواره‌ى ئه‌مڕۆ سێشه‌ممه 25ى شوباتى 2014، نێچیرڤان بارزانى سه‌رۆك وه‌زیرانى هه‌رێمى كوردستان پێشوازى له باڵیۆز ژۆن فرانسوا ژیرۆ به‌ڕێوه‌به‌رى كاروبارى باكوورى ئافریكا و ڕۆژهه‌ڵاتى ناوه‌ڕاست له وه‌زاره‌تى ده‌ره‌وه‌ى فه‌ره‌نسا به یاوه‌ریى ئالان گێپارت كونسولى گشتیى فه‌ره‌نسا له هه‌رێمى كوردستان كرد.\nله دیدارێكدا دوا پێشهاته‌كانى ناوچه‌كه به‌گشتى و پێشهاته‌كانى سووریا به‌تایبه‌تى تاوتوێ كران و تیشك خرایه سه‌ر بارودۆخى سووریا و ئه‌و نه‌هامه‌تیانه‌ى ڕووبه‌ڕووى هاووڵاتیانى ئه‌و وڵاته بووه‌ته‌وه كه به ملیۆنه‌هایان ناچارى ئاواره‌یى بوون و له وڵاتانى ده‌وروبه‌ر گیرساونه‌ته‌وه. له‌مباره‌یه‌وه باس له ڕه‌وشى په‌نابه‌رانى سووریا له هه‌رێمى كوردستان كرا و میوانى فه‌ره‌نسى ستایشى ڕۆڵى حكوومه‌تى هه‌رێمى كوردستان له داڵده‌دان و هاوكاریكردنى په‌نابه‌ران كرد.\nڕه‌وشى عیراق و كێشه‌كانى نێوان هه‌ولێر و به‌غدا و هه‌وڵه‌كانى چاره‌سه‌ركردنیان له ڕێگه‌ى دیالۆ‌گه‌وه به‌شێكى دیكه‌ى دیداره‌كه بوون كه تیایدا نێچیرڤان بارزانى وێڕاى دووپاتكردنه‌وه‌ى خواستى حكوومه‌تى هه‌رێمى كوردستان بۆ چاره‌سه‌ركردنى هه‌موو كێشه‌كان له ڕێگه‌ى دیالۆگه‌وه، دووپاتى كرده‌وه كه پرسى بڕینى بودجه و مووچه‌ى فه‌رمانبه‌رانى هه‌رێمى كوردستان له لایه‌ن حكوومه‌تى عیراقه‌وه به هیچ شێوه‌یه‌ك ناخه‌نه ئه‌جێنداى گفتوگۆكانه‌وه.\nهه‌ر له دیداره‌كه‌دا هه‌ردوولا خۆشحاڵیى خۆیان به ئاستى په‌یوندییه‌كانى هه‌رێمى كوردستان و فه‌ره‌نسا ده‌ربڕى و دووپاتیان له گرنگى و چۆنیه‌تیى بره‌ودانى زیاتر به‌و په‌یوه‌ندیانه كرده‌وه. هه‌روه‌ها باس له په‌یوه‌ندییه‌كانى هه‌رێمى كوردستان و وڵاتانى دراوسێ و كاریگه‌ریى باشى ئه‌و په‌یوه‌ندییانه له‌سه‌ر به‌ره‌وپێشچوونى زیاترى هه‌رێمى كوردستان له بواره جیاكاندا كرا.\nژۆن فرانسوا ژیرۆ\nپەڕەى 249 لەکۆى 269 پەڕەدا


حزبی چاک و حزبی خراپ\n7/1/2019 3:13:21 PM\n3825 جار خوێندراوەتەوە\nلێرەدا مەبەستم نییە بگەڕێمەوە بۆ مێژووی دروست بوونی حزب ، یاخود پێناسەی حزب تەنھا مەبەستمە قسە لەسەر ڕۆڵی حزب و ئەرکی حزب بکەم و چۆنیەتی کارکردنی حزب لە ئێستای کوردستان ، ئێستا لە کوردستان لە پرۆسەیەکی ڕاگوزەری دیموکراتی دایە ، فەزای سیاسی لە کوردستان فرە حزبیە ، ھەرچەندە ھەندێک جار فرە حزبی دەبێتە ھۆی فەوزا بۆ فەزای سیاسی و کۆمەڵایەتی و ئابووری.\nئەوەی گرنگە لەم نێوەندەدا کۆمەڵگایە و بە تایبەتی وەچەی نوێ واتە گەنجان ، چۆن حزبەکان بخوێنینەوە جیاوازتر لە نەوەی پێشتر چونکە تا ئێستاش لای زۆرێک لەو نەوەیە حزب وەک ئاینی لێھاتووە و ھەر کەس چووە فەلەکی حزبێک ئیتر ئەوانی دیکەی لا شەیتانە، بۆیە پێویستە ئەم وەچە تازەیە لەسەر بنەما خوێندنەوە بۆ ڕەفتار و گوتاری حزبەکان بکەن، تا بزانن کام حزبە باشە، پێویستە بزانن حزبی باش بۆ چاکەی گشتی کام حزبە بەراوردی کردارو گوفتاری بکەن و ئەمەش سەرەتا لەوێوە سەرچاوە دەگرێت ، بزانین کام حزب بیرکردنەوەی ستراتیژی ھەیە و لەسەر کاردانەوە سیاسەت ناکات بەڵکو بەرنامەی کاری ستراتیجی ھەیە چوون بیر کردنەوەی ستراتیژی بەرھەمی باشی دەبێت ، لەبەر ئەوەی یەکێک لە شتە جوانەکانی بیرکردنەوەی ستراتیژی خەون بینینە بۆ گەورەبوونی نیشتیمان ، ئەمەش لای حزبی خاوەن بیری ستراتیژییە چونکە نەخشە ڕێگا دەخاتە ڕوو ھەم بۆ پرۆسەی سیاسی ناوخۆ ھەم بۆ ململانێکانی دەرەوە ، لە ئاستی ناوخۆی.\nحزبی باش ئەوەیە کە لە گەمەی سیاسیدا حزبەکان، بە ڕکابەر بزانێت نەک دوژمن ، لێرەوە دڵنیا دەبین لە ئارامی کۆمەڵایەتی. لە ئاستی دەرەوەش بەرژەوەندی باڵای وڵات ئامانجی بێت ، لە لایەکی دیکەوە بۆ بونیادێکی بەھێزی ناوخۆ حزبی باش پێویستی بە کرانەوەیەکی ھەمە لایەنە ھەیە لەئاستی کۆمەڵگە و لەئاستی ڕکەبەرەکانیدا بۆ دیالۆگ بۆ ڕێکخستنە نوێیەکانی ژیان و تێگەیشتن لە واقیعی نوێ و ژیانی نوێ ، دەبێ ھەرحزبێک ئەوەش بزانێت کە ئەو لەوحێکی سپی نییە بێ ھەڵە و کەم و کوڕی نیە و نەچێتە ناو وەھمی یەقین و نەچێتە ناو یەقینی موزەیەف ، پێویستە بەردەوام لە ڕێگای گفتوگۆ و دیالۆگەوە بەرھەمی جوان پێشکەش بکەن چوون فەلسەفەی سیاسەت گفتوگۆی بەردەوامە نەک جوێن دانی بەردەوام، وەک ئەوەی ئێستا لە کوردستان میدیا و سیاسەت لە بری ئەوەی پانتاییەک بێت بۆ گفتوگۆی بونیاتنەرانە بووەتە پانتاییەک بۆ بەرھەم ھێنانی جوێن ، ئەمەش لە غیابی لۆژیکە بۆیە پێویستە چی میدیا و چی حزبەکان کۆرسی لۆژیکیان ھەبێت بۆ ئەندامەکانیان بۆ شێوازی گفتوگۆ ، تا گفتوگۆکان نەبنە شێواندنی دۆخی دەرونی خەڵک چونکە دواجار حزب ئامرازە بۆ ئامانجی گەورە ، ئامرازە بۆ خزمەتگوزاری، ئامرازە بۆ خۆشگوزەرانی کۆمەڵگە، ئەمەش دەبێت ھەر حزبێک فەلسەفەی سیاسی خۆی ھەبێت و بشزانن فەلسەفەی سیاسی چیمان پێ دەڵێت پێمان دەڵێت سیاسەت ھەمیشە شایەنی دیبەیتە ھەرچۆن بێت نەک ئەم فۆڕمە شێواوەی ئێستای سیاسەت، چونکە فەلسەفەی سیاسی قسە لەسەر باشترین دەکات ، باشترین گفتوگۆ باشترین خزمەت ، باشترین حکومڕانی و باس لە ئەخلاق دەکات لە ناو سیاسەت دا ، ھەموو ئەمانەی ئاماژەم پێدا لەم وتارەدا ھەر حزبێک بە ڕێژەیەکی زۆر لەم چوارچێوە و پانتاییەدا خۆی نمایش بکات لە گفتارەوە بۆ کردار کار بکات، ئەمە حزبی باشە.\nکەواتە پێویستە کۆمەڵگە بەگشتی و وەچەی نوێ بەتایبەتی و بەوردی سەیری کردار و گفتاری حزبەکان بکەن و تەجاوزی لایەنگری کوێرانە بکەن بۆ لایەنگری ڕەسەن، ئەویش ئەوەیە لە کاتی ڕووداوەکان ھەڵوێستی جدی و ڕاستیان ھەبێت لە بڕیار و ھەڵسەنگاندن سیاسەتی حزبەکان لە کاتی ھەڵبژاردندا خەڵک بە ھەڵوێستی ئەرێنی یان نەرێنی لەئەنجامی کرداری باش یان خراپی حزبەکان بۆ چاکەی گشتی پاداشتی چاکەی حزبی باش بداتەوە بە بەڵێ ، تۆڵەش لەحزبی خراپ بکاتەوە بە نەخێر ئەمە تێگەیشتنە بۆ حزبی چاک و حزبی خراپ.


Jamshid Bahrami: کوبیسم\nچیرۆک و پەخشان\nسیاسەت، لێکدانەوە، وتووێژ\nکوبیسم شێوازێکی هونەری شێوەکارییە، شێوازێک لە شێوەکاری هاوچەرخ‌دا کە هاوکات لە یەک تابلۆدا چەند بابەتی جیا لەیەک نیشان دەدات.\nکوبیسم لە وشەدا بە مانای چوارپاڵوو(مکعب) گەراییە. ئەو وشەیە لە بنەڕەتدا بە مانای چوارپاڵووە. باشترین بەرهەمەکان لەم پانتاییەدا بەرهەمەکانی هونەرمەندی ناسراو پۆل سێزانەو هەڵبەت ئەم شێوازە سەرەتا بە تابلۆی " کچانی ئاویتیۆن " بەرهەمی پابلۆ پیکاسۆ بنەماکانی دارێژرا.\nلەم شێوازە هونەرییەدا فۆرمەکان دابەش دەکەن بە قەوارەگەلی ساکاری هەندەسیەوە. دوو پێشەنگی ناسراوی ئەم شێوازە بریتین لە : پیکاسۆ، براک؛ بەڵام پۆل سێزان یەکەمین کەس بوو کە لە تابلۆکان و بەرهەمەکانیدا ەستی دایە دابەش کردنی فۆرمەکان بە قەوارەگەلی هەندەسی ساکارەوە، بەو هۆیە سێزان بە باوکی هونەری مودێرن ناوزەد دەکرێت.\nسێزان بە گەڵاڵەی ئەم تەوەرەی کە دەبێت سروشت لە وێنەی قەوارەگەلی هەندەسی لە وێنەی گرۆڤەر(استوانە) ، گۆ (کرە) ، قووچەک (مخروط) ببینین، رێ خۆشکەر دەبێت بۆ بە ئاکام گەیشتنی ئەم رەوتە هونەرییە. (بۆ درێژەی بابەت لێرە کرتە بکە)\nکوبیسم قەوارەگەلی هەندەسی لە جێگای راستییە بینراوەکان دانا و بە تێکەڵاوکردنی گۆشەنیگا جیاوازەکان لە دیمەنێکدا، تێدەکۆشا روانگەی شیوازی ریالیستی لە شێوەکاریدا بگۆڕێت. بەم پێیە رەهەندی چوارەم یان زەمان لە شیوەکاریدا هاتە ئاراوە.\nهونەرمەندی کوبیسم هاوکات دیمەنەکان لە چەند لاوە دەبینێت بەڵام تەواوی ئەو هێمایەی کە بینیویەتی بە بەردەنگ نیشانی نادات بەڵکوو چەند بەش لەو دیمەنەی کە بینیویەتی دیهێنێتە سەر خامەکەی و لە سەر دوو رەهەندی تابلۆکەیدا بە بەردەنگ نیشانی دەدات، لەم روانگەوە بەرهەمێکی کوبیسمی، ئاڵۆز و قولۆر دێتە بەرچاو.\nتایبەتمەندییەکانی بەرهەمی کۆبیسمی:\n- پێکهاتەی ئەم بەرهەمانە هەندەسییە\n- پێرسپێکتیڤ لەم بەرهەمانەدا نابینرێت\n- هونەرمەندان لەم شێوازەدا هاوکات دیمەنەکان لە چەند لاوە دەبینن.\nلەم شیوازەدا ماک( مادە ) بە بنەما دەستنیشان دەکرێت و هونەرمەند دیمەنی سەرکی بە چەند قەوارەوە دابەش دەکات یان لە روو‌بەری هەندەسی قەوارەکان، چەند ئەندامی ناسراو بەرجەستە دەکاتەو و لە ئاناتۆمی پەیکەرێکدا دەیخولقێنێت. هەروەها هونەرمەند دیمەنەکان و قەوارەکان بە چاوی عەقڵ دەبینێت نەک بە چاوی هەست!.\nبنیاتنەری کوبیسم لە پەیکەرسازیدا " ئاستی پیکۆ "یە و لە هونەرمەندانی دیکەی ئەم شێوازی پەیکەرسازییە دەتوانین بە : ئارکی پێنکۆ، ریمۆن دۆشان و برانکۆزی ئاماژە بکەین.\nچەند بەرهەمی کوبیسم:\nنووسراوە لە لایەن،جەمشید بەهرامی Jamshid Bahrami Jamshid Bahrami لە ۲۱:۴۱\nبرچسب‌ها: جەمشید بەهرامی, شێواز, شێوازە هونەرییەکان, کوبیسم, Jamshid Bahrami\nحمایت از فعالین زیست محیطی بازداشت شده\nصدور قرار بازداشت برای 3 عضو هیئت مدیره‌ی بازداشت ...\nدستگیری سە فعال محیط زیست\nعلی محمودی با قرار وثیقە آزاد شد!\nچاوخشاندنێک بە سەر سینەمای ئێکسپێرسیۆنیزم‌دا\nبراوەی سەرەکی هەڵبژاردنەکانی تورکیە\n-- JAMSHID BAHRAMI --\nفەیسبووک - Facebook\nئینستاگرام - Instagram\nیووتووب - YouTube\nطرح زمینه ساده. تصاویر طرح زمینه ایجادشده توسط i-bob. با پشتیبانی Blogger.


عه‌لی حه‌مه ساڵح له‌سه‌ر رێگرییه‌كه‌ی بازگه‌ی پردێ روونكردنه‌وه ده‌دات\nله‌سه‌ر رێگری كردنیان له بازگه‌ی پردێ بۆ چوونه ناو هه‌ولێر، عه‌لی حه‌مه ساڵح روونكردنه‌وه‌یه‌ك بڵاوده‌كاته‌وه‌و رایده‌گه‌یه‌نێت، چه‌كدارانی بازگه‌كه میلی تفه‌نگیان له سۆران عومه‌ر هێناوه‌ته‌وه.\nعه‌لی حه‌مه ساڵح، ئه‌ندامی په‌رله‌مانی كوردستان له فراكسیۆنی گۆڕان له لاپه‌ڕه‌ی تایبه‌تی خۆی له تۆڕی كۆمه‌ڵایه‌تی فه‌یسبوك بڵاویكردووه‌ته‌وه: "كاتژمێر هه‌شت و نیوی ئه‌م شه‌و له‌گه‌ڵ خێزانم ده‌گه‌ڕاینه‌وه بۆ هه‌ولێر، كاك سۆران عومه‌رو خێزانه‌كه‌شی بۆ هه‌ولێر ده‌هاتن".\nده‌شڵێت: "له بازگه‌ی پردێ، كه ئۆتۆمبێلی سۆران عومه‌ر پێش ئۆتۆمبێلی من بوو، دوای ئه‌وه‌ی دوای هه‌ویه‌ی لێده‌كه‌ن، هه‌ویه‌كه‌یان پێده‌دات، دواتر پێیده‌ڵێن: ئۆتۆمبێله‌كه لاده، پاشان ده‌بێت به‌ده‌مه قاڵه‌و ژماره‌یه‌كی زۆری چه‌كدار له‌ده‌وری ئۆتۆمبێله‌كان كۆبونه‌وه‌و میلی تفه‌نگیان هێنایه‌وه‌و كاك سۆرانیش میلی ده‌مانچه‌ی هێنایه‌وه ( بۆ زانینی رووداوه‌كه وه‌ك خۆی كامێره‌ی سه‌یته‌ره‌كه هه‌یه كێ ده‌ستپێشخه‌ری كردوه)".\nده‌شنووسێت: "پاش ئه‌وه‌ی نزیكه‌ی یه‌ك كاتژمێرو نیو رایانگرتین و من به‌شێوه‌ی دیالۆگ و لێكتێگه‌شتن زۆر هه‌وڵمدا گرفته‌كه چاره‌سه‌ر بكه‌م، به‌ڵام بێ ئه‌نجام بوین و له‌و ماوه‌یه‌دا نه ده‌یانهێشت بگه‌ڕێینه‌وه سلێمانی و نه‌ده‌یانهێشت داخڵبین".\nئه‌وه‌شی نووسیوه: "دواتر كاتژمێر 10 به‌رپرسی بازگه‌كان رایگه‌یاند: ده‌بێت هه‌ردووكتان بگه‌ڕێنه‌وه بۆ سلێمانی".\nئه‌م بابه‌ته 3604 جار خوێنراوه‌ته‌وه


سەرزەوی (جوگرافیای سیاسی) - ویکیپیدیا، ئینسایکڵۆپیدیای ئازاد\nسەرزەوی (جوگرافیای سیاسی)\nلە بوارەکانی جوگرافیای سیاسی و پێوەندییە نێونەتەوایەتییەکاندا، سەرزەوی ناوچە یا ناوچەگەلێکی تێکتەنراوە کە بۆ ئەوەی دەستی بێگانە بە خەڵک و شوێنەکانی ڕانەگات ئەرکی ڕێکخستن و بەڕێوەبردنی بە تاک، کۆمەڵ، یا دامەزراوەیەک سپێردراوە.\nسەرەڕای جۆراوجۆریی ڕوانگەکان لەمەڕ مانای وشەکە، لە یاساکانی نێونەتەوەییدا، سەرزەوی پارچەیەکی لێنەبڕە لە پێکھاتەی وڵاتاندا: سەرزەوی یا خاکی ھەر وڵاتێ بریتییە لەو بەرینایییە (کە داگری ڕووی زەوی و ژێر زەوی و ئاسمان و بڕێ لە سەرچاوە دەریایییەکانی نزیک کەنارەکانیەتی) کە حکوومەتی ئەو وڵاتە داوای ئەکا و خۆی بە خاوەنی ئەزانێ و وڵاتانی تریش ئەو داوایەیان قەبووڵە و بە ھیی ئەوی ئەزانن.\n١.١ سەرزەویی پایتەختی فیدراڵ\n١.٢ سەرزەویی ناسەربەخۆ\n١.٣ سەرزەویی ئەوبەر دەریاکان\n١.٤ سەرزەویی جێناکۆکی\n١.٥ سەرزەویی داگیرکراو\n١.٦ سەرزەویی دەریایی\nسەرزەویی پایتەختی فیدراڵدەستکاری\nلە حکوومەتە فیدراڵەکاندا بۆ ئەوەی ویلایەتێک دەستڕۆشتووتر لەوانی تر نەبێ، پایتەختی وڵات ناخەنە ناو سنووری ھیچ ویلایەتێک. بە جێگەی ئەوە، بەتایبەت سەرزەوییەکی بۆ دیاری ئەکەن تا کورسیی حکوومەتی وڵات لەوێ جێگیر ببێ. بەو سەرزەوییە ئەڵێن سەرزەویی پایتەخت (Capital territory). بۆ نموونە پایتەختی وڵاتانی ھیند و پاکستان و ئۆسترالیا سەر بە ھیچ یەک لە ویلایەتەکان نین و خاک و سەرزەویی تایبەت بە خۆیانیان ھەیە.\nسەرزەویی ناسەربەخۆ (Dependent territory) بە سەرزەوییەک ئەوترێ کە بۆ خۆی دەوڵەتێکی خاوەن سەروەری و سەربەخۆ نەبێ بەڵام لە ڕووی سیاسییەوە لە دەرەوەی چوارچێوەی دەوڵەتە حاکمەکەدا بێ. بۆ نموونە سەرزەوییەکانی بریتانیا لە ئەوبەر دەریاکاندا سەربە شانشینی یەکگرتوون، ھەرچەند خۆیان تا ڕادەیەک حوکمیان بە دەستەوەیە.\nسەرزەویی ئەوبەر دەریاکاندەستکاری\nسەرزەویی ئەوبەر دەریاکان (Overseas territory) ئەو سەرزەوییەیە کە بە ئۆقیانووسێک لەو وڵاتەی کە حوکمی پێ ئەکا جیا بۆتەوە. بۆ نموونە گرینلەند و دوڕگەکانی فارۆ بە بەشێک لە شانشینی دانمارک ئەژمێردرێن.\nسەرزەویی جێناکۆکی (Disputed territory) بەو ڕووبەرە جوگرافیایییە ئەوترێ کە دوو وڵات یان زیاتر داوای بکەن. وەک کەشمیر کە ھیند و پاکستان، ھەر کامیان بە جیا، داوای ئەکەن. یان وەک کەرکووک و ناوچەکانی دەوروبەری کە لە نێوان حکوومەتی ھەرێم و بەغداددا بوونە بە جێی ناکۆکی.\nسەرزەویی داگیرکراو (Occupied territory) ناوچەیەکە کە ھێزێک لە دەرەوە بە لەشکر دەستی بە سەریدا گرتووە، بەبێ ئەوەی بیلکێنێ بە قەڵەمڕەوی خۆیەوە.\nچەند نموونەیەک لەم جۆرە سەرزەوییانە لە ڕابرددودا ئەمانەن: ئاڵمانیا دوای شەڕی دووەمی جیھانی، کوەیت دوای ئەوە لە ساڵی ۱۹۹۰دا ئێراق ھێرشی بۆ ھێنا، کۆزۆڤۆی داوی ساڵی ۱۹۹۹ و، زۆرێک تر.\nلە نموونەکانی حاڵی حازریش ڕۆخی ڕۆژاوای ڕووباری ئوردن و ڕۆژھەڵاتی قودسن کە لە لایەن دەوڵەتی ئیسراییلەوە داگیر کراون.\nسەرزەویی دەریایی یا سەرزەویی نزیک دەریا (Maritime territory) بەو ئاوانە ئەوترێ کە نزیکن بە کەنارەوە و گەرچی بە ئاوگەلی سەرزەمینی ناژمێردرێن بەڵام ئەکرێ ھاتوچووی کەشتیگەلی وڵاتانی تری تیا قەدەغە بکرێ.\n^ پێناسی وەک ئەوەی فەرھەنگستانی زمانی فارسی کردوویە.\n^ Brownlie, Ian (2008). Principles of public international law. More than one of |ناونیشان= and |title= specified (help)\nوەرگیراو لە «https://ckb.wikipedia.org/w/index.php?title=سەرزەوی_(جوگرافیای_سیاسی)&oldid=900656»\nدواجار لە ١٧:٣٩ی ٤ی شوباتی ٢٠٢٢ دەستکاری کراوە\nئەم پەڕەیە دواجار لە ١٧:٣٩ی ٤ی شوباتی ٢٠٢٢ نوێ کراوەتەوە.


عێراق؛ دەربارەی هێرشەکەی تورکیا راگەیاندراوێکی بڵاوکردەوە - پرس میدیا\nHome سڵایدشۆو عێراق هەواڵ عێراق؛ دەربارەی هێرشەکەی تورکیا راگەیاندراوێکی بڵاوکردەوە\nعێراق؛ دەربارەی هێرشەکەی تورکیا راگەیاندراوێکی بڵاوکردەوە\nپرس میدیا 4/16/2020 01:23:00 م سڵایدشۆو, عێراق, هەواڵ,\nفەرماندەیی ئۆپەراسیۆنە هاوبەشەكانی عیراق، هێرشە ئاسمانییەكانی دوێنێی توركیا بۆ سەر مەخمور ئیدانە دەكات و داواشیکرد تورکیا ئەو کارانە دووبارە نەکاتەوە.\nئەمڕۆ پێنج شەممە ٢٠٢٠/٤/١٦، فەرماندەیی ئۆپەراسیۆنە هاوبەشەكانی عێراق راگەیاندراوێکی، بڵاوکردەوە ئاماژەبەوەدەکات، بەزاندنی ئاسمانیی عێراق لەلایەن فڕۆكە جەنگییەكانی سوپای توركیا و بۆردومانكردنی كەمپێكی پەنابەران لە نزیك مەخمور ئیدانە دەكەین.\nداواشی لە توركیا كرد، ئەو پێشێلكارییانە رابگرێت و وەك ڕێزگرتن و پابەندبوون بە بەرژەوەندییە هاوبەشەكانی نێوان هەردوو وڵات و داواشیكرد توركیا ئەو كارانە دووبارە نەكاتەوە.\nفەرماندەیی ئۆپەراسیۆنە هاوبەشەكانی عیراق، ئاماژەی بەوەشکرد، ئەم رەفتارەی توركیا لەگەڵ پابەندبوون بە ڕێككەوتننامە نیێودەوڵەتییەكاندا یەكناگرێتەوە و بە پێشێلكارییەكی ڕوونی سەروەری عیراق دادەنرێت. هەروەها ئامادەیی عیراقیشی بۆ هەماهەنگی لەگەڵ توركیا دەربڕی بۆ كۆنترۆڵكردنی دۆخی ئەمنی سنووری هاوبەشی نێوان هەردوو وڵات.\nBy پرس میدیا at 4/16/2020 01:23:00 م


پەرلەمانی كوردستان و غه‌فرین \nپەرلەمانی کوردستان لەسادەترین پێناسەیدا دەکرێت بڵێین گەورەترین دامەزراوەی یاسایی هەرێمی کوردستانەو نوێنەرایەتی کۆمەڵانی خەڵکی کوردستان دەکات بەهەموو دەنگ وڕەنگ وپێکهاتە جیاوازییەکانیەوە .\nبۆیە پێویستە پەرلەمانی کوردستان بێ پێوتن وچاوەڕوانی لەکاتی ڕودانی هەر ئەگەروپێشهاتێکدا کەپەیوەندیدارە بەخاک وخەڵکی کوردستان هەر زووبە ڕۆڵی ڕاستەقینەی خۆی هەستێت وبێدەنگی نەکاتە تاکە بژاردەی خۆی .\nچەند ڕۆژێکە بەشێکی گرنگ وزیندووی کوردستان کە کانتۆنی عەفرینە لەڕۆژئاوا کەوتۆتە بەرشاڵاووهێرشی دڕندانەی سوپای تورکیاوبەهۆیەوە چەندین هاوڵاتی سڤیل وشەرڤانی بەرگریکار بوونەتەقوربانی لەپێناوپاراستنی ئەو کانتۆنەخۆڕاگرەدا.\nبەڵام ئەوەی جێگای تێڕامان و پرسیارە لای زۆرینەی خەڵکی وشرۆڤەکاروتەنانەت پەرلەمانتارانیش ئەوبێدەنگی و بێ هەڵوێستیەی پەرلەمانە لەئاست ئەو تاوان وکوشتن وبڕینەدا، بۆیە پێویستەوهەقی خۆشیەتی کەبەراوردێکی ئەم پەرلەمانەبکەین لەنێوان ئێستاو دوێنێیداواتا پێش پەکخستنی .\nئەوکاتەی کەگروپی تیرۆریستی داعش هێرشی کردە سەر کانتۆنی کۆبانێ یەکەمین شوێن ودامەزراوەبوو کەلەبەرواری ( ۱۳-۷-۲۰۱٤) بەیاننامەی دژی پەلاماردان وهێرشی بۆسەرکۆبانێ دەرکرد .\nئەوەپەرلەمانی کوردستان و سەرۆکایەتیەکەی بوو لەدوێنیدا کاتێ کەلەگەڵ کونسوڵخانەکان لەهەولێردا کۆبوەوە تایبەت بەپرسی شەنگال کە تازە داگیرکرابوو هاوتەریب باسی کۆبانێ و مەترسیەکانی داعشیشی بۆکردن لەوکانتۆنە .\nهەرئەم پەرلەمانەبوو بەڵام لەدوێنیدا ولەمانگی ئەیلولی (۲۰۱٤)دا بەیاننامەیەکی تری سەبارەت بەکۆبانێ دەرکردو داوای هاوکاری وبەهاناوەچونی لەوڵاتانی دنیاو هەرێم وخەڵکی کوردستان کرد بۆ کانتۆنی کۆبانێ .\nخۆهەرئەم پەرلەمانەبوو بەڵام لەدوێنێیدا کە لە ناوەڕاستی ئۆکتۆبەری (۲۰۱٤) داکۆبونەوەیەکی خۆی تایبەتکرد بەکۆبانێ وچۆنیەتی هاوکاریکردنی ئەوکانتۆنەو دانیشتوانەکەی و لەدوو کۆبونەوەی تریشیدا باسی کۆبانێیکردو تەنانەت بیرۆکەی پەرلەمانتارێکیش خوێندرایەوە لەسەر کۆبانێ .\nپێویستە ئەوەش بزانرێت کەهەرئەم خولی چواری پەرلەمانەبووبەڵام لەدوێنێیدا جگەلەوەی بەبەردەوامی لەسەرهێڵ بوو لەگەڵ دامەزراوەکانی ترحکومەتدا بەتایبەت وەزارەتی پێشمەرگە ، بەفەرمی بانگهێشتی کانتۆنەکانی ڕۆژئاواشی کرد بۆپەرلەمانی کوردستان .\nهەرئەم سەرۆکایەتی پەرلەمانەبوو بەڵام لەسەرەتای دەستبەکاربونی خولەکەیدا دەرگاکانی واڵاکرد بۆپێشوازی کوردانی باکورو ڕۆژئاواو نوێنەرەکانیان کەپێشتر ئەمانە سەردانیکردنیان بەجۆرێک لەجۆرەکان لێ قەدەغەکرابوو .\nوە هەرئەم پەرلەمانەبوو لەپێشتردا شاندێکی پەرلەمانی ڕەوانەکرد بۆکانتۆنی کۆبانێ تاکو لەڕەوش وژیانی دانیشتوان وکانتۆنەکانی ڕۆژئاوا و هاوکاریکردنیان بەپێی پێویست وئەوتوانایەی هەبوە لەوساتەدا بکات .\nهەرئەم پەرلەمانەبوو لەبەرواری ( ۱٤-۱۰-۲۰۱٤) دانیشتنێکی تایبەتی گرێدا تایبەت بەڕۆژئاواو کانتۆنی کۆبانێ ، کەتێیدا دوو بڕیاری گرنگ ومێژوویی تێدا دەرکران کەبریتی بوون لەبڕیارەکانی ژمارە ( ۲٤ ، ۲۸ ) کەیەکەمیان تایبەت بوو بەداننان بەسەربەخۆیی کانتۆنەکانی ڕۆژئاواو کردنەوەی نوێنەرایەتیان لەهەرێم ، و دووەمیشیان تایبەت بوو بەناردنی هێزی پێشمەرگەی کوردستان بۆپاڵپشتی وپشتیوانیکردنی کانتۆنی کۆبانێ کەمەترسی زۆری لەسەربوو لەلایەن گروپی تیرۆریستی داعش وهاوکارەکانیانەوە .\nوەنوێنەری کانتۆنەکانی ڕۆژئاوابوو ساڵی ڕابردووداو لەکاتی سەردانیکردنی چەندفراکسیۆنێک بۆ نوێنەرایەتی کانتۆنەکان لەشاری سلێمانی بەهۆی ساڵیادی ڕاگەیاندنی کانتۆنەکانەوە زۆر ڕاشکاوانە وتی کەلەوکاتەوەی پەرلەمانی کوردستان لە (۱۲)ی ئۆکتۆبەری (۲۰۱٥)وە پەکخرا ئیتر هاوکارییەکانی باشور بۆڕۆژئاواش بەتەواوی کۆتاییان پێهات ونەمان .\nلێرەدا ئەوەی بۆتەجێگای باس وڕەخنەلێگرتن ، دەرنەبڕینی هەڵوێستێکی ڕاشکاوانەیە لەلایەن ئەم پەرلەمانەی ئێستای کوردستان دەرهەق بەو هێرش وپەلاماردانەی تورکیا بۆسەرعەفرین ودانیشتوانەکەی .\nکە دەبوایە هەرلە یەکەمین ساتەوە سەرۆکایەتی ئێستای پەرلەمان بەپەلە بانگەوازی دانیشتنێکی نائاسایی بکردایە بۆدەربڕینی ناڕەزایی و گەیاندنی داواوخواستی خەڵکی کوردستان بۆ وڵاتانی دنیاو کونسوڵخانەکان وڕاگەیاندنی پشتیوانی بەناوی خەڵکی کوردستان بۆ عەفرین وبەرخۆدانەکەی ، ولەهەمان کاتیشدا ئیدانەو شەرمەزارکردنی تورکیاو هاوئاوازەکانی لەبەرامبەر ئەو داگیرکاری وکوشتارەی ئەنجامیدەدات لەڕۆژئاواوکانتۆنی عەفرین .\nبەڵام سەرۆکایەتی پەرلەمان نەک ئەوکارەی نەکرد تەنانەت داوای چەند فراکسیۆنێک ودەیان ئەندامی پەرلەمانی تائێستاش بەهەند وەرنەگرتوە کەماوەی هەفتەیەکەو بەدیاریکراویش لە (۲۲-۱-۲۰۱۸) وەداوای دانیشتنێکیان کردوە تایبەت بەڕۆژئاواو ئەو هێرش وپەلامارانەی دەکرێنە سەرعەفرین لەلایەن ڕژێمی تورکیا .\nئاخر کەی ڕەوایە ئەنجومەنی ئاسایش لەئاستی جیهاندا کۆببێتەوە بۆتاوتوێکردن وباسکردنی هێرش وپەلامارەکانی تورکیا بۆسەرعەفرین بەڵام پەرلەمانی هەرێمی کوردستان لەئاست ئەو هەموو تاوان وکورد کوژییەدا نوزەی لێوەنەیەت و بێدەنگ بێدەنگ ڕۆژ بەڕێکات وسەری خۆی کزبگرێت .\nچۆن دەکرێت هەموو دونیا لەسەرعەفرین قسەی هەبێت ، ئیدانەی پەلاماردانی بکات ، گردبونەوەو ناڕەزایی لەزۆرینەی پایتەختەکان بەڕێوەبچێت ،کەچی دوو هەفتەیە پەرلەمان کۆبونەوەیەک ئەنجامنەدات ، بڕیارێک دەرنەکات لەسەر ئەو هەموو ڕوداو پێشهاتە مەترسیدارانە.\nبۆیە دەکرێت ئەو پرسیارە سادەیە زۆر بەڕاشکاوی بکەین وبپرسین : بۆچی هەرئەم خولەی پەرلەمان لەکاتی هەڕەشەومەترسیەکان بۆسەر کانتۆنی کۆبانی ئەو هەموو بڕیارو بەیاننامانەی دەرکرد ولیژنەی مەیدانی بۆسەردانی پێکهێناو کۆبونەوەی تایبەتی بۆ ئەنجامدا ؟\nبەڵام بۆچی لەئێستادا کەگەورەترین هەڕەشەلەسەر کانتۆنی عەفرین هەیەو بەبەرچاوی دنیاوە هێرش دەکرێتەسەری ، پەلامار دەدرێت ، هاوڵاتی سڤیل شەهید دەکرێت ، عەفرین دەکرێتە کوشتارگە کەچی ئەم پەرلەمان وسەرۆکایەتیەی ئێستا هێندە بێباک و کەمتەرخەمن لەئێستادا؟\nنەک کۆبونەوەودانیشتنی تایبەت بەعەفرین ئەنجامنەداوە تەنانەت ڕستەیەک بگرە بەوشەیەکیش باسی پەلامارەکانی سەرکانتۆنی عەفرینی نەکردوە لەلایەن دەوڵەتی تورکیای تۆرانی و ئەڵقەلەمشتەکانیەوە .\nئەمە ڕاستیەکمان بۆدەسەلمێنێت کەجیاوازی ئەم خولەی پەرلەمان لەسەرەتاو کۆتاییدا هێندەی ئاسمان وڕێسمانە .\nباشترین نمونەش دەربڕینی هەڵوێستی پەرلەمانە لەدوێنێدا بۆ کانتۆنی کۆبانێ ونەبوونی هەڵوێستیشەلە ئەمڕۆدا بۆکانتۆنی عەفرین کەهەردوکیان دووکانتۆنی ئازیزی ڕۆژئاوای کوردستانن و پێویست بوو پەرلەمانی کوردستان بەدەنگ و نەعرەتەیەکی زۆر بەرز بۆی بهاتایەتەگۆو بەناوی گەلی کوردستانەوە پاڵپشتی وپشتگیری تەواوی خۆی بۆ دەرببڕیایە ، چونکە بێدەنگبونی پەرلەرمان لەدۆخێکی لەوشێوەیەدا کەناوچەکە بەگشتی و عەفرینی بەتایبەت تێدا دەکوڵێت نیشانەیەکی گەورەی پرسیار لەسەرخۆی دروست دەکات و مێژووش هەڵوێستەکان وەک خۆی تۆمار دەکا .


15:25 - 10 سەرماوەز 2715\nکوردستان میدیا: هەیئەتێکی ڕێکخراوی NOAS نۆروێژی کە ڕێکخراوێکی ناحکومییە و ئەرکی پێڕاگەیشتن بە کاری پەنابەرانە، بە سەرپەرستی Jon Ole Martinsen سەردانی دەفتەری سیاسیی حیزبی دێموکراتی کوردستانی ئێرانیان کرد و لەلایەن هەیئەتێکی پێوەندییەکانی حیزبی دێموکراتەوە بە سەرپەرستیی موحه‌ممد نەزیف قادری ئەندامی دەفتەری سیاسی پێشوازییان لێکرا.\nبەپێی هەواڵی گەیشتوو بە ماڵپەڕی کوردستان میدیا، ڕۆژی دووشەممە ڕێکەوتی ٩ی سەرماوەزی ١٣٩٤ی هەتاوی، هەیئەتێکی ڕێکخراوی NOAS نۆروێژی کە ڕێکخراوێکی ناحکومییە و ئەرکی پێڕاگەیشتن بە کاری پەنابەرانە، بە سەرپەرستی Jon Ole Martinsen سەردانی دەفتەری سیاسیی حیزبی دێموکراتی کوردستانی ئێرانیان کرد.\nلەو سەردانەدا، هەیئەتی نۆرویژی لەسەر دۆخی پەنابەرانی کوردی پارچەکانی کوردستان و ئاگاداربوون لە ڕەوشی پەنابەران و داکۆکی‌کردنیان لە مافەکانیان لە کۆڕ و کۆمەڵە نێونەتەوەییەکان بەتایبەت لەگەڵ ئیدارەی کاروباری پەنابەران لە نۆروێژ باسیان کرد.\nهەروەها لەو سەردانەدا لەسەر حیزب و لایەنە سیاسییەکانی کورد لە کوردستانی ڕۆژهەڵات و چۆنیەتی خەبات و تێکۆشان و شێوازی پشتگیری‌کردن لە ئەندامان و لایەنگرانیان، و سیاسەتەکانی ڕێژیمی کۆماری ئیسلامی بەرانبەر بە چالاکوانانی سیاسی و مەدەنی و چۆنیەتی هەڵسوکەوتی ڕێژیمی کۆماری ئیسلامی کۆمەڵێک پرسیاریان لە موحەممەد نەزیف قادری ئەندامی دەفتەری سیاسی کرد.\nدواتر موحەممەد نەزیف قادری، لەسەر هەرکام لەو باس و بابەتانە بەوردی و بەڵگەوە ڕوونکردنەوەی بە شاندی ڕێکخراوی NOASدا و لەسەر پرسیارەکانیان تەوزیحاتی دا.\nلەو پێوەندییەدا موحەممەد نەزیف قادری، ئاماژەی بە سیاسەتی دژی ئینسانی ڕێژیمی کۆماری ئیسلامی ئێران و بەردەوام بوونیان لەسەر سیاسەتی گوشار خستنەسەر چالاکوانانی سیاسی و مەدەنی و گرتن و ئازار و ئەشکەنجەدان و ئیعدام کردن و پێشێل کردنی ماڤی مرۆڤ لە تەواوی بوارەکاندا کرد و لەو بارەیەوە وەڵامی پێویستی دایەوە.\nناوبراو لە درێژەی ئەو سەردانەدا، بەتایبەت لەسەر سیاسەتی سەرکوت کردنی خەباتگێڕانی نەتەوەکانی ئێران و یەکێک لەوان تێکۆشەرانی گەلی کورد، و ژنانی ئازادیخواز و کەسایەتییە ئایینییەکان و بەتایبەت زۆرتر بوونی ڕێژەی ئیعدامەکان دوایی هاتنە سەر کاری حەسەن ڕووحانی قسەی کرد.\nهیئەتی نۆروێژی لە کۆتایی ئەو سەردانەدا جەختیان کردەوە کە بە شێوەیەکی چڕوپڕتر لەگەڵ نوێنەرایەتییەکانی حیزبی دێموکراتی کوردستانی لە پێوەندیدا بن.


ماڵپەری فیردەوس | ئایا پێش دروست کردنی ئادەم ھیچ مرۆڤێکی تر بوونیان ھەبووە ؟\nسەردێری پرسیار:ئایا پێش دروست کردنی ئادەم ھیچ مرۆڤێکی تر بوونیان ھەبووە ؟\nبەرواری دانان :2019-04-27 کۆدی پرسیار:1156\nپرسیار : ئایا پێش دروست کردنی ئادەم ھیچ مرۆڤێکی تر بوونیان ھەبووە ؟\nوەڵام : زانایان دەڵێن ھیچ بەڵگە نەھاتوون لە قورئان و سونەت لەسەر ئەوەی قەومێک لەسەر زەوی ژیابێت پێش ئادەم ، ھیچ مرۆڤێک نەژیاوە لەسەر زەوی پێش ئادەم ، چونکە ئادەم باوکی مرۆڤ بووە ، خوای گەورە دەفەرمووێت : (( وَإِذْ قَالَ رَبُّكَ لِلْمَلائِكَةِ إِنِّي جَاعِلٌ فِي الْأَرْضِ خَلِيفَةً )) [ البقرة : 30 ] .\nخوای گەورە دەفەرمووێت : (( إِنِّي خَالِقٌ بَشَراً مِنْ طِينٍ )) [ ص : 71 ] .\nیەکەم دروستکراو لە مرۆڤ ئادەم بووە علیە السلام ، ئاوڕ لە وتەی ئەوانە نادرێتەوە کە بەم دوایە دەڵێن مرۆڤ ھەبووە پێش ئادەم ، لەبەر لاوازی بەڵگەکانیان پێچەوانەی قورئان و سونەتە ، لە صحیح بخاری ھاتووە : خەڵک ڕۆژی قیامەت دێن داوای شەفاعەت دەکەن ، دەڵێن : ئەی ئادەم تۆ باوکی مرۆڤی ، خوای گەورە تۆی بەدەستی خۆی دروست کردووە و ڕووحی بەبەردا کردووی ، وە فەرمانی کردووە بە فریشتەکان سوجدەت بۆ ببەن ، وە تۆی خستۆتە بەھەشت ، ئایا شەفاعەتمان بۆ ناکەیت .


گردبونەوە و مانگرتنی مامۆستایانی قوتابخانەکان لە ڕۆژهەڵاتی کوردستان - كۆمه‌ڵه‌ی مافی مرۆڤی کوردستان\nڕۆژی ۱۲ی ڕەشەمەی ۱۳۹۷ ی هەتاوی لە دوای بانگەوازی شورای ڕێخستنی ڕێخراوە پیشەییەکانی مامۆستان لە تەواوی ئێراندا، مامۆستایانی قوتابخانەکانی ڕۆژهەڵاتیش لە شوێنی دیاری کراودا کۆبونەوەی ناڕەزایەتیان ئەنجامدا.\nلە ئەمساڵدا بۆ جاری سێهەم مامۆستایانی قوتابخانە و بەشی پەروەردەی شارەکانی پارێزگاکانی سنە(مەریوان، سەقز، قوروە، سنە…) ورمێ و کرماشان کۆبونەوەی ناڕازیەتیان ئەنجام داوە .\nشایانی باسە لە ڕۆژی یەکی ڕەشەمەی ۱۳۹۷ی هەتاوی شورای ڕێخستنی ڕێخراوە پیشەیەکانی مامۆستایان بانگەوازێکی گشتی لە سەرتاسەری ئێراندا بڵاوکردەوە کە تێیدا هاتوە مامۆستایان بۆ کەمی بڕە موچەی مانگانە و خانەنشینییان مانگرتنی سەرانسەری بکەن، کە لە گەڵ پێشوازی گشتی مامۆستایان بەرەوڕوو بویەوە و ڕۆژانی ۱۳ و ۱٤ی ڕەشەمەش لە پلانی ئەو ڕێخراوەدایە کە بە شێوەێیکی مەدەنی داواکاری گشتی مامۆستایان بە بەرپرسانی حکومەتی ئێران بگەێینن.\n← مامۆستایەکی کورد لە ورمێ دەستبەسەر کـرا\nسەلاسی باوەجانی/ بەهۆی خۆسوتاندن ژنێک گیانی لە دەست دا →


چییەتی فیکری ئیسلامی و توخمە پێکھێنەرەکانی - تۆڕی میدیایی خەڵک\nچییەتی فیکری ئیسلامی و توخمە پێکھێنەرەکانی\nبە گشتی، فیکر بەو پرۆسە ھۆشەکییە دەوترێت، کە بە یارمەتی ھەستەکان، تێگەیشتنی مرۆڤ بۆ دەوروبەری دیاریدەکات. واتە، بەرھەمی جوڵەی عەقڵی مرۆڤە. فیکری ئیسلامیش وەك ھەر فیکرێکی تر، فیکرێکی بەشەریە. واتە ناپیرۆزەو ملکەچە بۆ ڕێژەیی و مێژوویبوون و کۆنبوون و نوێبوونەوە. ئەمەش وادەکات بڵێین: ناوە بۆ بەرەنجامە عەقڵییەکانی تێگەیشتن لە ئیسلام. فیکری ئیسلامی چەمکێکی نوێیە. واتە زانا موسوڵمانەکان لە مێژوودا بەکاریان نەھێناوەو بەجچەمکی تر گوزارشتیان لە ناوەڕۆکی ئەو کردۆتەوە لەجوێنەی ئیجتیھاد. بە ھەموو ئەو کەلەپورەش دەوترێت، کەجعەقڵی ئیسلامی بە درێژایی مێژووی موسوڵمانان بە کارلێك لەگەڵ دەقدا بەرھەمی ھێناوە.\nبەم جۆرەش، سەرجەم زانستە ئیسلامییەکان و لەوانەش ڕاڤەی قورئان و فەرمودەو فیقھی ئیسلامی، دەچنە چوارچێوەی فیکری ئیسلامییەوەو بەشێك لە کەلەپوری موسوڵمانان پێکدەھێنن. لێرەشەوە دەتوانین بڵێین: فیکری ئیسلامی بەرھەمی کارلێکی نێوان سێ توخمە (وەحی و واقیع و زانا یاخود بیرمەند). ئەوەش پێمان دەڵێت: کە لەو سێ توخمە یەك توخمیان چەسپاوە کە وەحیە. دوو توخمەکەی تر، واتە (واقیع) و (بیرمەند) لە گۆڕاندان. بە گۆڕانی ئەم دووانەش، فیکرێکی ئیسلامی نوێمان بۆ بەرھەم دێت.\nکەواتە کاتێك واقیع گۆڕانی بەسەردا دێت و ئەو کەسەی لە واقیع وcدەقیش ڕادەمێنێت و کارلێك لە نێوانیاندا دروست دەکات و بەرەنجامگیری لێدەکات دەگۆڕێت، تێگەیشتنی موسوڵمانانیش بۆ خۆیان و ئاینەکەیان و جیھان نوێ دەبێتەوە و گۆڕانی بەسەردا دێت. چەقبەستویش کوت و مت ئەو کاتە دێتە دی، واقیع گۆڕابێت، کەچی زاناو بیرمەندمان نەبێت بە بەرھەمھێنانی تێگەیشتن و فیکری نوێ گوزارش لەو گۆڕانە بکات. یاخود گوێی بۆ نەگیرێت و لە وێنەی لادەرو مەترسیدا بخرێتەڕوو؟! بە ھۆی ئەمەشەو و فیکرە ئیسلامییە کۆنەکە، کە بەرھەمی کارلێکی واقیعکی کۆنی بەسەرچوو و زانایانی ڕابردووە لەگەڵ دەقدا، درێژە بە ژیانی خۆی دەدات و چوارچێوەی بیرکردنەوەو تێگەیشتنی موسوڵمانان بۆ دنیا دیاریدەکات؟!\nکەواتە، ئیسلام و فیکری ئیسلامی و عەقیدە لێکجیاوازن.\nئێمە دەتوانین باس لە فیکری ئیسلامی: کۆن و نوێ، ڕەسەن و ناڕەسەن، میانەڕەو و توندرەو و ھەمەجۆر بکەین، بەڵام ناتوانین بەو وەسفانە قسە لەسەر ئیسلام بکەین. عەقیدەش (ئیمان) پێدراوێکی خوایی نەگۆڕەو تەنھا لە چۆنێتی خستنەڕوودا نوێکردنەوەی تێدا دەکرێت. مەترسی گەورەش لە بازنەی ئیسلامەتیدا لە کۆن و نوێدا لە تێکەڵاوکردنی ئەم بازنانەدا بەر جەستە بووە، کە تەکفیرکردن و چەقبەستوویی و دەمارگیری و دوواکەوتنی بەدوای خۆیدا ھێناوە. بۆ ئەوەی فیکرێکی نوێی ئیسلامیشمان ھەبێت، دەبێت عەقڵی ڕەخنەیمان ھەبێت دیدێکی ڕەخنەگرانەمان بۆ کەلەپور ھەبێت، ھەروەھا بروامان بە فرەیی لە تێگەیشتن و گفتوگۆی بەردەوام و کارلێك لەگەڵ تەوژمە فیکرییە جیھانییەکاندا ھەبێت.\nبەم جۆرە لە ڕێی تێگەیشتن لە ناوەڕۆکی چەمکی فیکری ئیسلامی و جیاوازی لەگەڵ ئیسلام و عەقیدەو توخمە پێکھێنەرەکانی و سروشتە مرۆیی و ڤێژووییەکەی، دەتوانین، ماڵئاوایی لە چاولێکەری و داخرانی فیکری و بەجێمانی شارستانی بکەین. لەگەڵ تازەبوونەوەی شەپۆلەکانی ژیاندا ئێمەش نوێببینەوە. ھەروەك لە ھەڵقەی پێشوشدا ئاماژەمان پێکرد، لە سەردەمەکەی خۆماندا بژین و کارا بین، بێ ئەوەی ناچاربین پشتبکەینە گەوھەری ئایین و ناسنامە شارستانیە مێژووییەکەمان.\nعێراقی دوای 10 ئۆكتۆبەر\nقەوارەى هەرێم بەچی لەناو دەچێت؟


لە سلێمانی بڕیارێك بۆ خانووە كەلەپورییەكان دەركرا - تۆڕی میدیایی خەڵک\nقائیمقامی سلێمانی ڕایدەگەیەنێت، خانووە كەلەپورییەكان سامانێكی نەتەوەیین و پارێزگاری كردن لێیان ئەركی كەسانی دڵسۆز و خەمخۆری شارە.\nخانووە كەلەپورییەكانی گەرەكە دێرینەكانی شاری سلێمانی، كە مێژووی دروستبوونیان دەگەرێتەوە بۆ سەدەی ١٩، ڕووبەڕووی مەترسی لە ناوچوون دەبنەوە و قائیمقامی سلێمانیش دەڵێت: “هەریەك لەو خانوانە خاوەنی چەندین سەرگوزشتەی سیاسی و ئەدەبی و كلتوری شاری سلێمانی بوون و پارێزگاریكردن لێیان ئەركی كەسانی دڵسۆز و خەمخۆری شارەكەیە”.\nئاوات محەمەد، قائیمقامی سلێمانی ڕایگەیاند، “خانووە كەلەپورییەكانی شاری سلێمانی بایەخێكی گەورەی سیاسی، مێژووی، تەلارسازی، ئەدەبی كلتوری، كۆمەڵایەتی و گەشتیاری هەیە، لەبەرئەوەی ئەو خانوانە مێژوویەكی دێرینیان هەیە و تەمەنیان زیاتر لە ١٠٠ ساڵە و لە ئێستادا بەهۆی كاریگەرییە سروشتی و مرۆییەكانەوە لە بەردەم مەترسی لە ناوچووندان، ئیمەش وەكو قائیمقامیەتی سلێمانی هەموو تواناكانی خۆمان دەخەینە گەر بۆ مانەوە و پارێزگاریكردن لێیان، لەبەرئەوەی هەر یەك لەو خانوانە گوزارشتن لە مێژووی بەرجەستەی دێرینی شاری سلێمانی و هەڵگری چەندین سەرگوزشتەی جۆراوجۆری شارن و بە لەناوچونیان بەشێك لە مێژووی سلێمانی لەناو دەچن”.\nجەختیشیكردەوە، پێویستە لە ئێستاو داهاتوودا كار بۆ نۆژەنكردنەوەیان بكرێت و بكرێنە ناوەندێكی گەشتیاری و كەلەپوری بۆ گەشتیارانی ناوخۆیی و بیانی.\nلای خۆشییەوە رێباز مەحمود، سەرۆكی لیژنەی شوێنەوار لە قائیمقامیەتی سلێمانی ڕایگەیاند، “بە بریاری قائیمقامی سلێمانی لیژنەكەیان دیاریكراوە تایبەت بە شوێنە كۆن و خانووە كەلەپوریەكانی گەڕەكە كۆنەكانی سلێمانی تاوەكو لە رێگەی ڕێنماییەكانی ( (TOR، شارەوانی سلێمانی، بەرێوەبەرایەتی شوێنەواری سلێمانیەوە پارێزگاری لە گەرەكە دێرینەكانی (سەرشەقام، جولەكان، دەرگەزێن، مەڵكەندی، سابونكەران، شێخان، قەزازەكان) بكەین و لەمەترسی لەناوچوون بیانپارێزین، لەبەرئەوەی ئەو خانوانە مۆركێكی تەواو كەلەپوریان هەیە”.\nئاماژەی بەوەشكرد، لیژنەكەیان كار دەكات بۆ پاراستنی كۆڵان و خانوو و ئەو شوێنەوارانەی، كە دەكەونە سنوری ئەو 7 گەڕەكەوە.\nسەرۆكی لیژنەكە ئەوەشی خستەروو، لەماوەی ٦ مانگی ڕابردوودا لیژنەكەیان ٣٧٦ سەردانی ئەنجامداوە و بەهۆی پابەندنەبوون بە رێنماییەكانەوە، پسوڵەی سەرپێچیان بۆ ٨ شوێن كردووە، ٢٨ شوێنیشیان ئاگاداركردۆتەوە، كە پابەندی یاسا و ڕێنماییەكان بێت، و لەكۆی هەموو سەردانەكانیشدا تەنها یەك شوێن داخراوە و ٢ خاوەن موڵكیش ڕووبەڕووی دادگا كراونەتەوە.\nئەم كارە پاڵپشت بە یاسای بەرێوەبردن و پاراستنی شوێنەوار و كەلەپور ژمارە (٥ی ساڵی ٢٠٢١) ئەنجام دەدرێت، كە لە پەڕلەمانی كوردستان دەرچووە، تێیدا هاتووە “ئەو خانوانەی موڵكی خەڵكییە و شوێنەوار قەدەغەی مامەڵە پێوەكردنیان خستۆتە سەر نابێت بێ پرسی بەرێوەبەرایەتییە پەیوەندیدارەكان دەستكاری بكرێن، یاخود زیانیان پێبگەیەنرێت، لەكاتی نۆژەنكردنەوەدا دەبێت رەچاوی لایەنی شوێنەوار و كەلەپوری بكرێت و لەژێر چاودێری و ڕێنمایی دامودەزگا پەیوەندیدارەكاندا ئەنجام بدرێت”، هەر بە پێی ئەم یاسایە هەموو شوێنەوار و كەلەپورەكان موڵكی دەوڵەتن و دەبێت بپارێزرێن.\nخەڵك- قائیمقامی ناوەندی سلێمانی ڕایدەگەیەنێت، كێشەی پاسی گواستنەوەی خوێندكاران چارەسەر كرا و جەختیشدەكاتەوە، كە هەر خوێندنگەیەك پارە لە كۆمپانیاكان…\nخەڵک- قائیمقامی سلێمانی رایگەیاند "لە چەند رۆژی ئایندەدا بڕێکی باش بەنزینی عێراقی بۆ پارێزگای سلێمانی دابین دەکرێت". (زیاتر…)\n30 مارس 2022 2.24 pm\nخەڵک- قائیمقامی سلێمانی رایگەیاند “لە چەند رۆژی ئایندەدا بڕێکی باش بەنزینی عێراقی بۆ پارێزگای سلێمانی دابین…\n21 نیسان 2022 11.40 am\nخەڵك لە کۆبوونەوەی نێوان قائیمقامی سلێمانی و لیژنەی دیارکردنی هاوسەنگی بەروبومی ئاژەڵی و سەوزومیوە، بڕیاردرا…\n21 کانونی دووهەم 2022 2.45 pm\nخەڵك- قائیمقامی سلێمانی ڕایدەگەیەنێت، لەم سەرمایەدا باڵندەو ئاژەڵەكانتان بیر بێت.


پەڕاوی نۆبێڵ: لە بارەی خەڵاتی نۆبێڵەوە - azadbun\nپەڕاوی نۆبێڵ: لە بارەی خەڵاتی نۆبێڵەوە\nخەڵاتی نۆبێڵ بریتیە لە شەش خەڵاتی جیاواز (کە سەرەتا پێنج دانە بوون و لە ساڵی ١٩٦٩ بوون بە شەش) کە ساڵانە بەسەر کۆمەڵێک کەسدا دابەشدەکرێن لەسەر ئەرکی دامەزراوەیەکی تایبەت کە لەسەر پێشنیاری زانا و پیشەسازی سویدی ئەلفرێد نۆبێڵ دامەزراوە. خەڵاتی نۆبێڵ بە شکۆدارترین و پایەبەرزترین خەڵات دانراوە، کە بدرێت ڕۆشنبیرەکان بەهۆی ئەو داهێنانەی لە پێشکەش بە مرۆڤایەتیان کردووە.\nسەرەتای دروستبوونی ئەم خەڵاتە دەگەڕێتەوە بۆ ساڵی ١٨٩٥ کە تیایدا وەسێتنامەکەی ئەلفرێد نۆبیل ئاشكرا دەبێت کە تیایدا داوایکردووە داهاتەکەی لە بەخشینی پێنج خەڵاتی تایبەتدا بەکاربهێنرێت، کە دەبەخشرێن بەو پێنج کەسەی کە گەورەترین سوودیان بە مرۆڤایەتی پێشکەشکردووە لە ماوەی ئەو ساڵەدا، کە خەڵاتەکەی تیادا دابەشدەکرێت. ئەو خەڵاتەنەیشی کە ئاماژەی پێکردبوون بریتیبوون لە خەڵاتی نۆبێڵ بۆ بوارەکانی فیزیا، کیمیا، پزیشکی، لەگەڵ خەڵاتی نۆبێڵ بۆ ئەدەب و ئاشتی. یەکەم مەراسیمی بەخشینی خەڵاتەکانیش لە بەرواری ١٩٠١/١٢/١٠ دا بوو، کە ساڵیادی پێنج ساڵەی مردنی ئەلفرێد نۆبێڵ خۆی بوو. هەروەها لە ساڵی ١٩٦٩دا، بانقی سوید بۆ یەکەمجار بواری ئابووری زیادکردە سەر پێنج بوارەکەی خەڵاتی نۆبێڵ و لەو ساڵەوە، ئابووریش وەک یەکێک لە خەڵاتەکانی نۆبێڵ دەبەخشرێت. ئەمەیش لەکاتێکدا کە هێشتا ئەم بوارە بە بوارێکی سەرەکی لە نۆبێڵ هەژمار ناکرێت. بەڵام هێشتا هەموو ساڵێک لە هەمان مەراسیمی خەڵاتەکانی دیکەی نۆبێڵدا، ئەم خەڵاتەیش لەپاڵ خەڵاتەکانی دیکەدا دەبەخشرێت.\nدوای مردنی ئەلفرێد نۆبێڵ. دامەزراوەی نۆبێڵ دروستکرا. ئەرکی سەرەکی ئەم دامەزراوەیە بریتی بوو لە بەجێهێنانی وەسێتنامەکەی ئەلفرێد نۆبێڵ. هەربۆیە ئەم دامەزراوەیە کاری لەسەر رێکخستن و ئامادەکردنی مەراسیمەکە دەکرد، لەپاڵ بەکارهێنانی سامانەکەی ئەلفرێد نۆبێڵ بۆ هەمان مەبەست. هەروەها هەر لە وەسێتنامەکەی ئەلفرێد نۆبێڵدا داواکرابوو کە خەڵاتەکە لەلایەن ٤ لایەنەوە دابەشبکرێت، کە ئەوانیش بریتیبوون لە سێ لایەنی سویدی و لایەنێکی نەرویجی. هەربۆیە دامەزراوەکە کارەکانی بەجۆرێک رێکخست کە ئەکادیمیای شاهانەی سویدی بۆ زانست لە ستۆکهۆڵم خەڵاتەکانی فیزیا، کیمیا و (ئابووری) دابەشبکات و کۆمیتەی نەرویجی نۆبێڵیش لە ئۆسڵۆ، خەڵاتی نۆبیڵێ ئاشتی. هەروەها پەیمانگای کارۆلینکسا نۆبێڵی پزیشکی و ئەکادیمیای سویدی نۆبێڵی ئەدەب دابەشبکات. شایەنی باسە کە ئەوەی کارەکان بەڕێوەدەبات و بودجەی لەدەستە، بریتیە لە دامەزراوەی نۆبێڵ. بەڵام ئەو دامەزراوەیە تەنها لەو بوارە ئیداریەکەدا بەرپرسە و بەشدار نییە لە بڕیردان لەسەر براوەکان.\nپڕۆسەی هەڵبژاردنی براوەکان\nئەو پایە بڵندەی کە خەڵاتی نۆبێڵ هەیەتی لەناو خەڵکدا، بەشی زۆری دەگەڕێتەوە بۆ پڕۆسەی هەڵبژاردن و دیاریکردنی براوەکان. هەرچەندە ساڵانە خەڵاتەکە لە مانگەکانی ئۆکتۆبەر و نۆڤەمبەردا دابەشدەکرێن، بەڵام پڕۆسەی هەڵبژاردنەکە لە پاییزی ساڵی پێشووەوە دەستپێدەکات. لە دەستپێکی پڕۆسەکەدا، لایەنی بەرپرسیار لە دیاریکردنی براوەکان نزیکەی ٦٠٠٠ کەس بانگهێشتی مەراسیمێکی تایبەت دەکات کە تیایدا پاڵێوراو هەڵدەبژێرن یاخود پێشنیاردەکەن بۆ وەرگرتنی خەڵاتەکە. نزیکەی ١٠٠٠ کەسیان دەتوانن ڕاستەوخۆ پاڵێوراو هەڵبژێرن و ژمارەی پاڵێوراوەکانیش بە گشتی لەنێوان ١٠٠ بۆ ٢٥٠ کەسدایە. لەو کەسە بانهێشتکراوانەی کە مافی هەڵبژاردنیشیان هەیە، زۆرینەیان بریتین لە ئەندامانی پەیمانگا و دازگا جیاوازەکانی نۆبێڵ کە کەسانی چالاکی ناو لایەنە پەیوەندیدارەکانی وەک فیزیا، کیمیا، پزیشکی و ئابووری. ئەم کەسانە خاوەنی پسپۆڕی و پەروەردەی تایبەتن لەو بوارانەدا. وە هەرکەسێکیان لە کاتی هەڵبژاردنی پاڵێوراوەکاندا ناچارن کە هۆکاری پاڵاوتنەکەیان بە وردی بنووسن و شایستەیی کەسی ناوبراو دەربخەن. هەروەها بە هیچ جۆرێک قبوڵ ناکرێت کە ئەو کەسانە ناوی خۆیان وەک پاڵێوراو بنووسن و هەرکەسێک ناوی خۆی بنووسێت وەک پاڵێوراو، ڕاستەوخۆ مافی هەڵبژاردنی لێوەردەگیرێتەوە. ئەم پڕۆسەیە ماوەیەکی زۆر دەخایەنێت و دواجار لە بەرواری ٣١ی مانگی یەکی ئەو ساڵەی کە خەڵاتەکەی تیادا دابەشدەکرێت، پڕۆسەی پاڵاوتن و هەڵبژاردن کۆتاییاندێت و تەواوی پێشنیارەکان وەردەگیرێن.\nلە بەرواری ١ی فێبروەریدا، ئەو شەش کۆمیتەیەی کە هەریەکەیان بەرپرسن لە بوارێکی نۆبێڵ، دەستدەکەن بە کارکردن لەسەر پاڵێوراوەکان. زۆرجار ئەم کۆمیتانە پشت بە هاوکاری دەرەکی دەبەستن لە کەسانی پسپۆڕ و پەیوەندیدار بە بوارەکانەوە، تا بتوانن ڕاست و دروستی هۆکاری پاڵاوتنەکان دەربخەن و دواجار باشترینەکان جیابکەنەوە. ئەم پڕۆسەیە تا سەرەتای مانگی سێپتەمبەر یاخود تا مانگی ئۆکتۆبەر بەردەوامدەبێت و دواجار ئەنجامی کۆتایی خۆیان دەدەن بە ئەکادیمیای شاهانەی سویدی بۆ زانست و لایەنەکانی دیکە کە بەرپرسن لە پێدانی خەڵاتەکە. سەرەڕای ئەوەی کە ئەم ئەنجامە پێویستە هەموو ساڵێک لەو بەروارەدا پێشکەشبکرێت، بەڵام وەکو ئەنجامی کۆتایی قبوڵناکرێت و پێویستە کۆتا ئەنجام لە بەرواری ١٥ی نۆڤەمبەر دیاریبکرێت. هەروەها مەرجە کە ئەنجامی کۆتایی ریتی بێت لە دیاریکردنی تاکێک یاخود چەند تاکێک کە لە یەک پڕۆژەدا کاریان کردبێت نەک لایەن و کۆمەڵ. بێگومان ئەم یاسایە لە بواری ئاشتیدا بەو جۆرە نییە و رێکخراو و کۆمەلەیش دەتوانن ببن بە براوەی خەڵاتی نۆبێڵی ئاشتی. هیچ کەسێکیش لە دوای مردنی ناتوانێت بپاڵێورێت بۆ وەرگرتنی خەڵاتەکە. بەڵام ئەگەر بە زیندوویی پاڵێورابوو و دواتر پێش وەرگرتنی خەڵاتەکە کۆچی دواییکرد، ئەوا دەتوانێت دوای مردنی خەڵاتەکەی بۆ وەربگیرێت. لە نموونەی ئەو کەسانەی کە دوای مردنیان خەڵاتەکەیان پێ بەخشراوە: ئێریک ئاکزێل کارفێلدت بۆ بواری ئەدەب لە ساڵی ١٩٣١، داگ هامارهێلد بۆ ئاشتی لە ساڵی ١٩٦١، ڕاڵف م ستینمان بۆ بواری پزیشکی لە ساڵی ٢٠١١. ستینمان چەند ڕۆژێک پێش وەرگرتنی خەڵاتەکە کۆچی دواییکرد.\nهەر خەڵاتێکی نۆبێل پێکدێت لە کۆمەڵێک شتی جیاواز کە بریتین لە: مەدالیایەکی ئاڵتوون، بڕوانامەیەک کە دەتوانرێت وەک سەرچاوەی سەرەکی بابەتی براوە دابنرێت، لەگەڵ بڕە پارەیەک کە بەپێی دەستکەوتی دامەزراوەکە لەو ساڵەدا دیاریدەکرێت. خەڵاتەکەیش پیویستە بە جۆرێک دابەشبکرێت کە ئەگەر یەک کەس براوە بوو، تەواوی خەڵاتەکە تەنها بۆ خۆی بێت. ئەگەر دوو کەس براوە بوون، لەنیوانیاندا دابەشدەکرێت. ئەگەریش سێ کەسبوون، بە هەمان شێوەی دوو کەس پێویستە لە نێوان سێ کەسەکە دابەشبکرێت. هەندێکجاریش خەڵاتەکە نابەخشرێت بە هیچ کەس. لەو کاتەدا ئەگەر تا کۆتایی ساڵەکە کەس دیاری نەکرا وەک براوەی خەڵاتەکە، تەواوی خەڵاتەکە دەگەڕێتەوە بۆ دامەزراوەی نۆبێڵ. ئەگەریش براوەیەک دیاریکرا و نەتوانرا خەڵاتەکەی پێببەخشرێت لە ماوەی ساڵی بردنەوەکەیدا، ئەوا ساڵی داهاتوویش پێویستە چاوەڕێ بکات تا خەڵاتی ئەو ساڵە دەبەخشرێت و دواتر وەریبگرێت. هەندێکجاریش براوەکان خۆیان خەڵاتەکە وەرناگرن بەهۆی ئەوەی کە لەلایەن حکومەتی وڵاتەکانیانەوە ڕێیانلێگیراوە تا خەڵاتەکە وەربگرن. هەندێکیشیان خۆیان ڕەتیانکردووەتەوە کە خەڵاتەکە وەربگرن. بەڵام لەگەڵ ئەوەیشدا ناوی براوەکان دەچێتە ناو لیستی تایبەتی نۆبێڵەوە و وەکو براوە مامەڵەیان لەگەڵدا دەکرێت سەرەڕای وەرنەگرتن یاخود قبوڵکردنی خەڵاتەکە، بەڵام لە تەنیشت ناوەکانیانەوە ئاماژەی پێدەکرێت کە خەڵاتەکەی وەرگرتووە یاخود نا لەناو لیستەکەدا. دروستبوونی ئەو دۆخەیش کە تیایدا براوەکە خۆی وەرگرتنی خەڵاتەکە ڕەتبکاتەوە، زۆر دەگمەنە زۆربەی جارەکان هۆکاری دەرەکی هەبووە کە وای لە براوەکان کردووە خەڵاتەکە قبوڵنەکەن. بۆ نموونە لە ساڵی ١٩٣٧دا ئەدۆڵف هیتلەر وەرگرتنی خەڵاتی نۆبێڵی بە تەواوەتی قەدەغەکرد بۆ هاونیشتیمانیە ئەڵمانیەکان. هۆکاری ئەوەیش دەگڕایەوە بۆ ئەوەی کە دوو ساڵ پێش ئەو کاتە و لە ساڵی ١٩٣٥ خەڵاتی نۆبێڵی ئاشتی بەخشرا بە جارل ڤۆن ئۆزیتسکی. کە ڕۆژنامەنووسێکی دژە نازی بووە و لەدژی چالاکیەکان نازیەکان کاری کردووە. وە هەروەها لەو کاتەدا زیندانی سیاسی بووە لە ئەڵمانیا. لەکاتی دروستبوونی بارودۆخێکی لەو شێوەیەدا، براوەکە دەتوانێت بۆ دامەزراوەی نۆبیڵی ڕوونبکاتەوە کە بۆچی خەڵاتەکەی وەرنەگرتووە. لەو کاتەدا ڕاستەوخۆ بڕوانامە و مەدالیا ئاڵتوونیەکەی پێدەبەخشرێت، بەڵام بڕە پارەکەی پێنابەخشرێت، بەهۆی ئەوەی کە ئەو پارەیە دوای تێپەڕبوونی ماوەیەکی دیاریکراو، دەگەڕێتەوە بۆ دامەزراوەکە و مافی براوەکەی بەسەرەوە نامێنێت.\nکاتێک کە هیچ بەربژێرێکی گونجاو نادۆزرێتەوە بۆ وەرگرتنی خەڵاتەکە لە ماوەی ساڵەکەدا لەلایەن بەرپرسانی دیاریکردنەوە، ئەوا لەو ساڵەدا خەڵاتەکە نابەخشرێت. یاخود ئەگەر بارودۆخی گشتی جیهان وا بخاوزێت کە خەڵاتەکە نەبەخشرێت هەروەک چۆن لەکاتی ڕوودانی جەنگی یەکەم و دووەمی جیهانی ڕوویدا، ئەو کاتەیش خەڵاتەکە نابەخشرێت. شایەنی باسە کە خەڵاتەکە جیاوازی لەنێوان مرۆڤەکاندا ناکات و هەرکەس لە هەر نەتەوە، ئایین، ڕێباز و ئایدۆلۆژیا بێت، دەتوانێت ببێت بە خاوەنی خەڵاتەکە. هەروەها ئەگەر کەسێک زیاتر لەجارێک پاڵێورا بۆ وەرگرتنی خەڵاتەکە، ئەوا دەتوانێت وەریبگرێت. مەراسیمی بەخشینی خەڵاتەکە لە بوارەکانی فیزیا، کیمیا، پزیشکی، ئابووری و ئەدەب لە ستۆکهۆڵمی پایتەختی وڵاتی سوید دەبەخشرێن. وە لە بواری ئاشتیشدا لە شاری ئۆسڵۆ دەبەخشرێت لە بەرواری ١٠ی دیسەمبەر کە دەکاتە ساڵیادی مردنی ئەلفرێد نۆبێڵی خاوەن بیرۆکەی خەڵاتەکە. بە گشتی براوەکان خۆیان ئامادەی مەڕاسیمەکە دەبن و خەڵاتەکەیان وەردەگرن. هەروەها لەدوای وەرگرتنی خەڵاتەکە، بابەتێک پێشکەشی ئامادەبووان دەکەن.\nئەو یاسا و پێوەرە گشتیانەی کە خەڵاتەکەی لەڕێگاوە دەبەخشرێن، لەلایەن ئەلفرێد نۆبێڵ خۆیەوە دانراون و لە وەسێتنامەکەیدا پێمان گەیشتووە. لە ساڵی ١٩٠٠دا کۆمەڵێک یاسا و رێکخستنی تایبەت زیادکراون بۆ پێوەرەکانی ئەلفرێد نۆبێڵ و دواتریش جێگیرکران و هەتاوەکو ئیستایش بەردەوامن، جگە لە هەندێک گۆڕانکاری کەم کە بەسەریان هاتووە. گۆڕانکارییەکانیش بە درێژایی کات دەرکەوتوون. بۆ نموونە ئەلفرێد نۆبیل وای دەخواست کە خەڵاتە بۆ بەرهەمی ئەو ساڵە بێت کە تیایدا دەبەخشرێت. بەڵام دوای چەندین ساڵ کارکردن دەرکەوت کە ئەم داواکارییە جێبەجێکردنی قورسە و ناتوانرێت تەنها پشت بە بەرهەمی ئەو ساڵە ببەسترێت کە خەڵاتەکەی تیادا دەبەخشرێت. بەڵکو وا پێویست دەکات کە بەرهەمەکان کاتێکی زیاتریان بەسەردا ڕۆیشتبێت. گۆڕانکارییەکی دیکە لەسەر ئەو خواستەی ئەلفرێد نۆبێڵ بوو کە داوایکردبوو براوەی نۆبێڵی ئەدەب کەسێک بێت کە بەرهەمەکەی ئایدیالیزمیانە بێت. بەڵام لە ئیستادا ئەو پێوەرێکی زۆر جددی نییە لەناو پێوەرەکانی نۆبێڵی ئەدەب. گۆڕانکارییەکی دیکەیش بەرسەر نۆبێڵی ئابووریدا هات. کە سەرەتا وا چاوەڕوان دەکرا پێوەرەکانی وەرگرتنی ئەو خەڵاتە تەنها پێوەری سیاسی و کۆمەڵایەتی بن. بەڵام دواتر پێوەرەکانی بوون بە پێوەری زانستی، ماتماتیکی و ئاماری.\nشایەنی باسە کە لە تەواوی بوارەکانی خەڵاتی نۆبێڵدا، بوارەکانی فیزیا، کیمیا، پزیشکی و ئابووری کەمترین کێشە و گیروگفتیان هەبووە بە درێژایی مێژووی دابەشکردنی خەڵاتەکە، هەر لە سەرەتای دروستبوونیەوە تا دەگات بە ئیستا. بەڵام بوارەکانی ئاشتی و ئەدەب، بەپێچەوانەی ئەوانەوە بە چەندین قۆناغی جیاوازدا تێپەڕیوە، ئەویش دەگەڕێتەوە بۆ سروشتی ئەو دوو بوارە و پەیوەندی زۆر و ڕاستەوخۆیان بە خەڵکەوە. لەناو هەموو بوارەکانیشدا، ئەو بوارەی کە زۆرترین جار بەخشینەکەی دواکەوتووە لە کاتی ئاسایی خۆی یاخود نەدراوە، نۆبێڵی ئاشتیە.


له‌م وه‌رزه‌دا لاله‌نگی زۆر بخۆ، ئه‌م سوده سه‌رسوڕهێنه‌رانه‌ی هه‌یه\nمیوەی لالەنگی پڕاوپڕە لە ڤیتامینەكانی "A,B,C" و رێژەیەكی باش پرۆتینات و كالیسیۆم و شەكری تێدایە بۆیه پزیشكان پێشنیار ده‌كه‌ن له وه‌رزی لاله‌نگی سودی زۆر له‌و میوه‌یه وه‌ربگرین و له‌شمان ده‌وڵه‌مه‌ند بكه‌ین به ڤیتامین و پڕۆتینه به‌سوده‌كان.\nیەكێك لە تایبەتمەندییە هەرە گرنگەكانی میوەی لاله‌نگی ئەوەیە خوێن و گورچیلە پاك دەكاتەوە بەهۆی ئەوەی كالیسیۆمی زۆری تێدایە، هاوكات بەخواردنی ئەم میوە سوودمەندە ئیسكەكانی لەشتان بەهێز دەبێت، هەروەها خواردنی لالەنگی دەمارە هەستەوەرەكانی مێشك تا رادەیەكی زۆر هێور دەكاتەوە.\nبەپێ زانیاری پزیشكان، ئەوكەسانەی شەوانە كێشەی كەم خەویان هەیە، دەتوانن بەخواردنی لالەنگی چارەسەری بێ خەوییەكەیان بكەن و بە ئاسوودەگی بخەون.\n2016-10-27 |1707 جار خوێندراوەتەوە|


نوسه‌ر و لێكۆڵه‌ر\nعێراق و موعجیزە\nجارێکی تر ”نان و ئازادیی و کەرامەت“\nدژ بە نائومێدیی\nگوتراوە فیکرییە گەورەکان\nلە یادی دروستکردنی شاری سلێمانییدا:\nتێپەڕینی سەد ساڵ بەسەر جەنگی جیھانیی یەکەمدا\nنادیە موراد: ئیرادەیەکی قسەکەر\nعێراق لەبەردەم سیناریۆی بە یەمەن و بە سوریا بوندا\nسەردەمی تاریک کامەیە؟\nدەربارەی بایکۆتی سیاسیی\nئەوەی ئەمڕۆ سەیری ئەو وێنە و دیمەنانە بکات کە بۆ مەسەلەی کورد لە ئاستی جیھانیدا دروستبوە، بە بەراورد بە ساڵە درێژەکانی سەدەی بیستەم، ھەندێک گۆڕانی گرنگ و بنەڕەتیی دەبینێت، کە دەشێت وەک ”وەرچەرخان“ لە دۆزی کوردا وێنابکرێت. ئەوەی دەبینرێت دروستبونی وێنەیەکە زۆر جیاواز لەو غیاب و ”بۆشاییە گەورەیە“ی بە درێژایی سەدەی بیستەم لە ئارادابوە. بەشێوەیەکی گشتیی لە سەدەی بیستەمدا ”مەسەلەی کورد“، مەسەلەیەکی ون و نەناسراو و نەبینراو بو، کێشەی کەمینەیەکی گومناوی ناو سنورەکانی چوار دەوڵەتی نەتەوەیی بو. لە ئاستی جیھانیدا شتێک نەبو بەناوی ”گێڕانەوەی کوردییەوە“، Kurdish Narrative، بێدەنگیەکی گەورە ھەبو لەناو ئەو ڕوبەرە گەورەیەی قسەکردن و گێڕانەوەیەدا کە لە جیھاندا ئامادەبو. فۆرمە جیاوازەکانی بێدەنگکردن و نەبونی زمان و نەبونی وێنە، دەرنەکوتن و نەبینین فۆرمی ئامادەگیی ئەم میلەتەبو لە جیھاندا. کورد کەمینیەکی ون و نەناسراوی ناو دەوڵەتانی ناوچەکە بو. ژیان و بەسەرھات و ڕوداوەکانی بزر و بێگوتار بو، بە دەگمەن نەبێت ھیچ شتێکی، تەنانەت کارەساتە گەورەکانیشی، سنوری ئەو دەوڵەتە نەتەوەییانەی تێنەدەپەڕاند کە لەناویاندا نیشتەجێبو.\nبەڵام ئەم دۆخە لە ئێستادا گۆڕاوە، ئەمڕۆ وێنەیەکی کورد لە جیھاندا ئامادەیە کە لای زۆرینەی خەڵک بینراو و ناسراوە. ئەم وێنەیە ھەم نوێیە و ھەم تەنھا وێنەی کەمینەیەکی ئەتنی غەدرلێکراو و چەوساوە نییە، بەڵکو وێنەی میلەتێکیشە بڕیاریداوە نەتوێتەوە، وێنەی شوناسێکە دەیەوێت ھەبێت و بژیی، وێنەی مافێکە بەدوای شوێنی خۆی لە جیھاندا دەگەڕێت. ھەمو ئەمانە لە فۆرمی تەحەدایەکی گەورەدا دەبینرێن بۆ ئەو دەوڵەتانەی کورد لەناویاندا دەژی. ئامادەگیان وەک میلەتێکی بێماف، وێناکردنیان وەک ھەڕەشەیەکی ئەمنیی، یان مامەڵەکردنیان وەک کەمینەیەک کە پێویستە کۆنترۆڵبکرێن، بڕ و ڕادەی ئەو تەحەدایانەی بۆ ڕەوایەتی ئەو سیستمە سیاسییانە گەورەتر کردوە کە لە ناوچەکەدا ھەن و دروستکراون.\nلە دەساڵی رابردوشدا دەرگیربون لەگەڵ داعشدا، وەک ڕایدکاڵترین ھێزی ئیسلامی سیاسیی و ئۆرگانێک کە تێرۆر جەوھەرەکەی دەستنیشاندەکات، یان وەک ھەڕەشەیەکی گەورە ھەم لەسەر ناوچەکە و ھەم لەسەر جیھان، وێنەیەکی تری بۆ کورد دروستکردوە کە ئەویش دیسانەوە وێنەیەکی پۆزەتیڤ و مانادارە. وێنەی کورد وەک میەلتێک کە ڕادیکالیزمیی دینیی قبوڵ نییە و ژنەکانیان وەک پیاوەکانیان توانای بەرەنگاربونەوەی فۆرمە جیاوازەکانی پەڕگیریی دینیی و نادینیان ھەیە و پارێزگاریی لە پلورالیزمی دینیی و فەرھەنگیی و سیاسیی دەکەن.\nئەم وێنە تازەیە وێنە باڵادەستەکەی ناو ڕای گشتیی و ناو بەشێکی گەورەی میدیا و ناو کۆمەڵگای مەدەنیی بەشێکی گەورەی وڵاتانی جیھانە. بەڵام ئەوانەی شارەزایی زیاتریان لە مەسەلەی کورد و ھێزەکانیدا ھەیە، ئەوانەی لە نزیکەوە ھێزە سیاسییەکانی کوردستان دەناسن، ئاگاداری دیوە تاریک و ناشیرینەکانی مەسەلەی کوردن. ئاگاداری ئابوریی مافیایی و ئەخلاقیاتی جەردەیی و کوشتن و بڕین و تاڵانیی و گەندەڵیی ھێزە باڵادەستەکانن، بەتایبەتی ھێزە سەرەکییەکانی ھەرێمی کوردستان. ڕوکارە سوڵتانیی و خێزانیی و بنەماڵەییەکانی ئەم سیاسەتە دەناسن، بەو دابەشبونە ناوەکییە گەورانەش ئاشنان کە ھێزە جیاوازەکانی ئەم مەسەلەیەی، ھەم کردوە بە دوژمنی یەکتر و ھەم ھەریەکێکیانی فڕێداوەتە باوەشی یەکێک لە ھێزە ئیقلیمییەکانەوە.\nلە نێوان ئەو دو وێنەیەدا ناکۆکیی گەورە و قوڵ و ھەمەلایەن ھەیە کە ڕەگەکانیان لەناو سیاسەتی کوردیی خۆی و ئاکاری ھێزە باڵادەستەکانیدایە، نەک لە ناو شێوازی وێناکردنی دونیای دەرەوەدا بۆ مەسەلەی کورد. یەکێک لە تەحەدا سەرەکییەکانی مەسەلەی کورد لە سەدەی بیست و یەکدا کۆتاییھێنانە بەم ناکۆکییە ناوەکییە، کۆتایھێنانە بە ناکۆکیی مەسەلەی کورد وەک مەسەلەی میلەتێک کە تەسلیم نابێت و بەرگریی لەخۆی و شوناسەکانی دەکات، لەگەڵ ھێزە سیاسییە سەرەکییەکانیدا، وەک ھێزی سوڵتانیی مافیایی نادیموکراس و کورتبین. بەردەوامبونی ئەم ناکۆکییە ھەمو مانایەک لە مەسەلەی کورد لەم سەدەیەشدا، دەسێنێتەوە. سەرلەنوێ داڕشتانەوەی مەسەلەی کورد لە دەرەوەی لۆژیکە سوڵتانیی و بنەماڵەیی و خێزانییەکانی سیاسەت و لە دەرەوەی فۆرمە جیاوازەکانی پەڕگیری دینیی و ئەتنیی و ئایدیۆلۆژییدا، ئەو تاقە ڕێگایەیە کە دەبێت لەم سەدەیەدا بیگرینە بەر. لەدەرەوەی ئەم ڕێگایەکدا ھیچ شتێکی تر بونی جگە لە تاریکیی، تاریکییەکی گەورەش.\n1039 جار خوێندراوەتەوە


مەسعود عەبدولخالق: توركیا یارمەتی هەر لایەنێكی داوە كە هێرشی كردۆتە سەر هەرێم – Standard Kurd\nلەلایەن ستاندار Posted on حوزه‌یران 20, 2020 حوزه‌یران 20, 2020 2659 جار بینراوە 0 سەرنج\nمەسعود عەبدولخالق نوسەر و روناكبیر رایدەگەنێت سوپای توركیا وەك بلێی دەچێتە گەشتوگوزار كە سنوری هەرێمی كوردستان دەبەزێنێت و وەزارەتی پێشمەرگەش هیچ هەڵوێستێكی نیە.\nلەدیدارێكی لەگەل ئێن ئارتی وتیشی:” ئەو كاتانەی هەرێم پێویستی بەهاوكاری سوپای توركیا بوە بەدەم هەرێم نەهاتوە، بۆ نمونە لەكاتی هاتنی داعش نەك هەر یارمەتی پێشمەرگەی نەدا ئاسانكاریشی بۆ داعش كرد، جگە لەوەی هاوكاری حەشدیشی كردووە، بەجۆرێك یارمەتی هەر لایەكی داوە كە هێرشی بۆ سەر هەرێم كردووە”.\nمەسعود عەبدولخالق ئاماژەی بۆ ئەوەش كرد هێرشی توركیا هەر ئامانجی پەكەكە نیە هەموو كوردە، پێویست بو هەرێمی كوردستان توندتر قسەی هەبێت، چونكە تەعریفی پێشمەرگە پاراستنی سنورە پێویستە بەروونی ئەوە رەت بكاتەوە كە یارمەتی توركیای داوە.\nلەبارەی خۆپیشاندانەكانی شیلادزێش دژی داگیركاری توركیا رایگەیاند پێویستە دەستخۆشی لێبكەین و پشتیوانی بكەین بە حكومەتیشەوە، چونكە میللەت لە حكومەت بۆ خاكی كوردستان دڵسۆزترە و هەست بە بەرپرسیاریەتی دەكات.\nدەشلێت پێویستە پەكەكەش حیساب بۆ حكومەتی هەرێم بكات نابێت بلێت مادەم لە شوێنێك یارمەتی هەرێمم داوە لێی ناكشێمەوە، پێویستە پارتیش یارمەتی هیچ لایەك نەدات دژی پەكەكە، چونكە توركیا لە هیچ شوێنێك سەركەوتو نەبوە لە دەسترێژی سەربازی ئەگەر گروپێك لەو شوێنە یارمەتیان نەدا، بۆنمونە لە قوبرس و لیبیا و سوریاش هەر وایە، نابێ بهێلین لەهەرێم بەو شێوەیە بەردەوام بێت.\nمەسعود عەبدولخالق وتیشی ئەگەر توركیا لەو قۆناغە سەركەوتوو بێت ئامانجی دووەمی هەموو كوردستان و حیزبەكانە و دەركردنی بەیاننامە بەس نیە بەتایبەت پارتی. دەشلێت دەبێ حیزبەكان هەموویان داوای راپەرینی خەڵك بكەن دژی سوپای توركیا.\nبڵاوکراوەی پێشوو هاوارى نائومێدى\nبڵاوکراوەی نوێترئایا لیبیا بۆ تورکیا ئەبێتە باشووری کوردوستان؟


ژیان | کولتوور | گۆڤارێکی نوێی ئەدەبی بڵاودەبێتەوە\nگۆڤارێکی نوێی ئەدەبی بڵاودەبێتەوە\n2021-03-02 | 1181 جار خوێندراوەتەوە\nلە پێناو گرنگیدان بە (ئەدەب و ھونەر) بەمزوانە گۆڤارێک بڵاودەبێتەوە\nبڕیارە بەم نزیکانە (وانەر) بڵاوبێتەوە، کە مانای ناوی گۆڤارەکە بە زاراوەی ھەورامی واتە (خوێنەر).\nلە ڕووی قەبارەوە لە (٢٠٠) لاپەڕەدا خۆی دەبینێتەوەو لەلایان دیزاینەر (ئومێد محەمەد)ەوە، کاری ھونەری و دیزاینی بۆ دەکرێت و یەکێک دەبێت لە بەرھەمەکانی پەیمانگای (ماگرێت) و بە سپۆنسەری دارایی (دکتۆر تەھا ڕەسوڵ) چاپ و بڵاودەکرێتەوە.\nشاخەوان سدیق سەرنووسەر و سەرپەرشتیاری گۆڤارەکە تایبەت بە (ژیان) وتی" بیرکردنەوە لە دەرکردنی گۆڤارێکی ئەدەبی لە ئێستادا کە ھەرێمی کوردستان بە کۆمەڵێک قەیرانی (سیاسی و ئابوری و تەندروستی)دا تێدەپەڕێت، ھەروا کارێکی سانا نییە، بەڵام ھەستکردن بە بۆشایی ڕۆژنامەوانی و شوێنێک بۆ بڵاوکردنەوەی بابەت و بەرھەمی نووسەران و ئەدیبان وایی کردوە کە شانبەینەبەر کارەکەو بەخۆشحاڵیەوە دەست پێبکەین.\nوتیشی" گۆڤارەکە گرنگی بە بوارەکانی (لێکۆڵینەوەو، نووسین و دیداری ئەدەبی و شیعرو و چیرۆک و ڕەخنەیی ئەدەبی) جگە لەوانەش گۆڤارەکە گرنگی بە ھونەرەکانی (شێوەکاری و مۆسیقا و شانۆ و دراماو سینەما)دەدات.\nئەوەشی خستە ڕوو کە (دکتۆر تەھا ڕەسوڵ) وەک یەکێک لە کەسایەتیە ئەدەب دۆستەکانی شاری سلیمانی و وەک سەرمایەدارێک کە ھەمیشە ڕۆڵی گرنگی لە ھاوکاریکردنی نووسەر و ھونەرمەندادا ھەبووە، بەخۆشحاڵیەوە ئامادەیی بۆ سەرخستن و بە ئەنجام گەیاندنی گۆڤارەکە دەربڕیوە کە ئەوە جێگای دەستخۆشی و دڵخۆشیە لەوەی کە سەرمایەدارانیتریش چاو لەو بەرێزەبکەن بۆ پشتگیرکردن لە بواری ئەدەب و ھونەر کە برشبڕەی پێشکەوتنی کۆمەڵگان.\nشاخەوان سدیق" ئەوەشی ئاشکراکرد کە لە ژمارە یەکی گۆڤارەکەدا فایلێکی تایبەت لەسەر نووسەر و ڕۆماننووس (بەختیار عەلی) بڵاودەکرێتەوە کە تیایدا نووسەر خۆی بە دیدارێکی نوێی تایبەت بە گۆڤارەکە بەشدار دەبێت. وتیشی"لە ئێستادا سەرقاڵی دیزاینکردنی گۆڤارەکەن و بڕیارە مانگی سێی ئەم ساڵ ژمارە یەکی گۆڤارەکە بڵاوبکرێتەوە.


لوبنان، خۆپیشاندەران بارەگای شارەوانی تەرابلوسیان سوتاند - تۆڕی میدیایی خەڵک\nخەڵك وتەبێژی ئەنجومەنی پاراستنی دەستوری ئێران ڕایدەگەیەنێت، ڕێژەی بەشداریكردنی هاووڵاتیان لەهەڵبژاردنی سەرۆكایەتیی وڵاتەكەی زۆر باش بووە پرۆسەكەش تا كاتژمێر 12:00ی ئەمشەو درێژ كرایەوە . عەباس عەلی كەدخودایی، وتەبێژی ئەنجومەنی پاراستنی دەستوری ئێران بەئاژانسی فەرمی وڵاتەكەی راگەیاندووە، ڕێژەی بەشداریكردن لە هەڵبژاردن زۆر باشە و هەڵبژاردنەكەش تا كاتژمێر 12:00ی ئەمشەویش بەردەوامی دەبێت. ڕاشیگەیاندووە، تاكاتژمێر 7ی ئێوارە بەكاتی تاران پێنج هەزار 752 سكاڵا لەسەر پرۆسەی هەڵبژاردنەكان تۆماركراون و سەرپێچییەكان پەیوەستە بە بەردەوامبونی بانگەشەو كەمی لاپەڕەی دەنگدان چەند سكاڵایەك تۆماركراون و بەدواداچوونیان بۆ دەكرێت.\nلە ڕۆژی چوارەمی خۆپیشاندانەكان لە لوبنان، خۆپیشاندەران لە تەرابلوسی باكووری وڵاتەكە، بارەگای شارەوانی شارەكەیان سوتاند.\nئاژانسی نیشتمانی میدیای لوبنانی بڵاویكردەوە”خۆپیشاندەران بارەگای شارەوانی تەرابلوسیان بەرباران كرد و بۆمبی مۆلۆتۆفیان هەڵدایە نێو بارەگاكەوە، ئەمەش بووە مایەی كەوتنەوەی ئاگرێكی گەورە و ئاگركوژێنەوەكانیش بە قورسی توانیان ئاگركە كۆنترۆڵ بكەن كە زۆربەی نهۆمەكانی بارەگاكەی گرتبۆوە”.\nپێشتر خۆپیشاندەران ژمارەیەك ڕێگەی سەرەكی شارەكەیان داخست و هێزە ئەمنییەكانیش بۆ بڵاوەپێكردنییان غازی فرێسكڕێژییان بەكارهێنا، لە ئەنجامی پێكداهەڵپژانی نێوان هێزە ئەمنییەكان و خۆپیشاندەرانیش، ژمارەیەك لە هەردوولا برینداربوون.\nلای خۆیەوە، سەعد حەریری سەرۆكی حكومەتی ڕاسپێردراو ڕایگەیاند”سوتاندنی بارەگای شارەوانی تەرابلوس تاوانێكی ڕێكخراوە و پێویستە ئەوانەی تێوەگلاون دەستكیربكرێن”، داخستنی ڕێگەوبانەكان و سوتاندنی دامەزراوەكانی حكومەتیشی بە كاریی تێكدەران و هەوڵدان بۆ دروستكردنی پشێوی لە وڵاتدا وەسفكرد.\nژمارەی تووشبوانی كۆرۆنا لە 100 ملیۆن نزیكدەبێتەوە\nژمارەی تووشبوانی ڤایرۆسی كۆرۆنا لە جیهاندا لە 100 ملیۆن كەس نزیكدەبێتەوە ،حاڵەتەكانی گیانلەدەستدانیش دوو ملیۆن تێدەپەڕێنن. (زیاتر…)\nوڵاتێكی ئاسیا، لە ڕۆژێكدا زیاتر لە 115 هەزار كەس تووشی كۆرۆنا بوون\nخەڵك- وەزارەتی تەندروستی هیندستان، تۆماركردنی 115 هەزار تووشبوونی نوێ بە ڤایرۆسی كۆرۆنا لە ماوەی 24 كاتژمێری ڕابردوودا ڕادەگەیەنێت، ئەمەش بە ژمارەیەكی…\nخەڵك- بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 169 ملیۆن و 832 هەزار و 413 حاڵەت. (زیاتر…)\nتووشبووانی كۆرۆنا 158 ملیۆنی تێپەڕاند\nخەڵك- بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 158 ملیۆن و 334 هەزار و 441 حاڵەت. (زیاتر…)\nخەڵك- نرخی نەوت بۆ سەرو 70 دۆلار ڕووی لە بەرزبوونەوە كرد، ئەمەش پێش دەستپێكردنی كۆبوونەوەی وەزیرەكانی هاوپەیمانی (ئۆپیك پڵەس)ە بۆ تاوتویبَكردنی…\nئه‌رشیفه‌کان مانگێک دیاری بکه حوزه‌یران 2021 (927) ئایار 2021 (1622) نیسان 2021 (1647) ئازار 2021 (1663) شوبات 2021 (1621) كانونی دووه‌م 2021 (983) كانونی یه‌كه‌م 2020 (62)\n25 مارس 2021 10.50 am\nخەڵك- سەرۆك كۆمار و سەرۆك وەزیران و وەزیری بەرگری لەلایەن حكومەتی كاتی مالی دەستگیر كران.\nمەترسییەكانی خواردنەوەی “چا” بە گەرمی ئاشكرا كران\n30 نیسان 2021 7.00 pm\nخەڵك- هۆشداری خواردنەوەی چایی گەرم دەدرێت و ئەگەری تووشبوون بە شێرپەنجە زیاتر دەكات.\n09 ئازار 2021 8.36 am\nخەڵك-بەشی هەواڵ نرخی نەوت لەبازاڕەكانی جیهان بەراورد بە ڕۆژانی ڕابردوو كەمێك دابەزیوە، بەڵام بەراورد بە چەند…


کۆبوونەوەیەکی ٤٥ خولەکی بووە هۆی گۆڕینی ڕای ترەمپ سەبارەت بە کشانەوە لە سوریا\nکۆبونەوەی ترەمپ لەگەڵ سەرکردە سەبازییەکانی وڵاتەکەی لە بنکەی ئاسمان عەین ئەسەد\n40045 جار خوێندراوەتەوە\nکاتێک دۆناڵد ترەمپ سەرۆکی ئەمریکا گەیشتووەتە بنکەی ئاسمانیی عەین ئەسەد لە عێراق، خۆی ڕووبەڕووی ڕەخنەیەکی زۆر کردەوە سەبارەت بەو بڕیارە کتوپڕەی کە دابووی سەبارەت بە کشانەوەی بەپەلەی هێزەکانیان لە سوریا، بەڵام دوای دیدارێکی ٤٥ خولەکی لەگەڵ سەرکردەکانی سوپای وڵاتەکەی سەرۆکی ئەمریکا بڕوا و بۆچوونەکانی گۆڕاوە.\nئاژانسی هەواڵی ڕۆیتەرز لە زاری لێپرسراوە سەربازییەکانی ئەمریکاوە بڵاویکردەوە، ترەمپ گوێی لە ڕاپۆرتی ئەو سەرکردانە گرتووە، سەبارەت بە ئۆپراسیۆنەکانی دژی داعش، کە لە سەرکەوتن بەسەر ئەو ڕێکخراوەدا نزیکبوونەتەوە و سوپا پێویستی بە کاتی کەمە بۆ تەواوکردنی ئەرکەکانی.\nیەکێک لە لێپرسراوەکانی ئەمریکا بە ئاژانسەکەی ڕاگەیاندووە، سەرکردەکانی سوپا گەشبین بوون بە تواناکانیان بۆ تەواوکردنی ئەرکەکانیان و پێشیوایە، ئەو کۆبوونەوەیە زۆر کاریگەریی هەبووە لەسەر بۆچوونەکانی ترەمپ.\nسێ سەرکردە، کە ئاگاداری وردەکاریی دیدارەکە بوون و تا ئێستاش وردەکارییەکەی بڵاونەکراوەتەوە، ئاماژە بەوە دەکەن، ژەنەڕاڵ پۆل لاکامیرا فەرماندەی هێزەکانی هاوپەیمانی نێودەوڵەتی لە جەنگی دژی داعش لە سوریا و عێراق، بۆ تڕەمپی ڕوونکردووەتەوە کشانەی بەپەلە ئەستەمە و هێزەکانی ئەمریکا ڕووبەڕووی مەترسی دەکاتەوە.\nئاژانسەکە ئاشکرایکردووە، ئەو دیدارە ٤٥ خولەکییە زۆر پشتیوان بووە بۆ بەرجەستەکردنی لێکتێگەیشتنێک لە نێوان تڕەمپ و سەرکردە مەیدانییەکانی سوپای ئەمریکا، بەتایبەت کاتێک لە ڕۆژی ١٩ی کانوونی یەکەمدا بڕیاری کشانەوەی دا لە سوریا، دوای چەند ڕۆژێک جەیمس ماتیس وەزیری بەرگریی ئەمریکا دەستی لە کار کێشایەوە.\nدوای ئەو سەردانەی دۆناڵد تڕەمپ بۆ عێراق، دواتر سەرۆکی ئەمریکا ڕایگەیاند، کشانەوەیان لە سوریا بە شێوەیەکی هێواش دەبێت و نایانەوێت بۆشایی ئەمنی لە ناوچەکانی ژێر دەسەڵاتیان لە سوریا دروستبکەن.\nشەوی چوارشەممە ٢٥ی کانوونی یەکەمی ٢٠١٨ دۆناڵد ترەمپ سەرۆکی ئەمریکا بە سەردانێکی ڕانەگەیەنراو گەیشتە بنکەی ئاسنانی عەین ئەسەدی خۆرئاوای عێراق و لەگەڵ ژمارەیەک لە هێزەکانی ئەمریکا کۆبووەوە.\nدواتر ئەو سەردانە لەلایەن ژمارەیەک لە سەرکردەی گروپە چەکدارەکانی حەشدی شەعبی و چەند پەرلەمانتارێکی عێراق بە پێشێلکردنی سەروەریی خاکی عێراق لێکدرایەوە.


ته‌واوی ورده‌كاریییه‌كانی مه‌راسیمی تیروپشكی مۆندیالی 2018 ئاشكرا بوو\nفیدراسیۆنی تۆپی پێی جیهانی پاش كه‌مێكی دیكه به دیاریكراوی له كاتژمێر 06:00ـی ئێواره به كاتی هه‌ولێر به فه‌رمی مه‌راسیمی راكێشانی تیروپشكی مۆندیالی 2018ـی رووسیا راده‌كێشێت و 1500 میدیاكاریش بۆ رووماڵی مه‌راسیمه‌كه بانگهێشت كراون.\nكوردستان24ـیش له‌گه‌ڵ ساتی ده‌ستپێكی مه‌راسیمه‌كه له کاتژمێر 06:00 راستەوخۆ بۆ ماوەی دوو کاتژمێر رووماڵی تیروپشکی مۆندیالی 2018 دەکات.\nفیدراسیۆنی تۆپی پێی جیهانی فیفا به فه‌رمی بانگهێشتی 8 ئه‌فسانه‌ی تۆپی پێی كردووه، كه پێكهاتوون له (فابیۆ كاناڤارۆ، دیێگۆ فۆرلان، لۆران بلان، كارلێس پیۆڵ، جۆردۆن بانكس، میرۆسلاڤ كڵۆزه)، به‌ڵام دیێگۆ ماڕادۆناش به‌هۆی خراپی ره‌وشی ته‌ندروستی ناتوانێت له مه‌راسیمه‌كه ئاماده بێت.\nفیفا 6 هه‌زار كورسی بۆ ئاماده‌بووانی مه‌راسیمه‌كه ته‌رخان كردووه، بانگهێشتی 210 هونه‌رمه‌ند و 465 خۆبه‌خش و 30 راهێنه‌ر و 1500 میدیاكار كردووه.\nیه‌كه‌مجاره له وڵاتی رووسیا میوانداری یارییه‌كانی جامی جیهانی بكات، ئه‌مڕۆ له له كۆشكی كرێملین له مۆسكۆ به ئاماده‌بوونی ڤلادیمێر پۆتینی سه‌رۆكوڵاتی رووسیا تیروپشكی 21ـه‌مین وه‌شانی مۆندیال راده‌كێشرێت.\nتیروپشكی مۆندیالی 2018 له لایه‌ن چه‌ندان ئه‌ستێره‌ی ناوداری جیهانه‌وه بۆ 32 هه‌ڵبژارده‌كه به‌سه‌ر 2 ئاست دابه‌ش كراون راده‌كێشرێت كه پێكهاتوون له‌م هه‌ڵبژاردانه‌ی خواره‌وه.\nئاستی یەکەم :\nرووسیا، ئەڵمانیا، بەرازیل، پورتوگال، ئارجێنتینا، بەلجیکا، پۆڵەندا و فرەنسا.\nئیسپانیا، پیرۆ، سویسرا، ئینگلاند، کۆلۆمبیا، مێكسیكۆ، ئۆروگوای و کرواتیا.\nدانیمارک، ئایسلەندا، کۆستاریکا، سوید، تونس، میسر، سەنیگال و ئیران.\nسڕبیا، نەیجیریا، ئوسترالیا، ژاپۆن، مەغریب، پەنەما، کۆریای باشور و سعوودیە.\n01 كریستیانۆ لوتكه‌ی جیهانی گرت و پێش مێسی و نێیمار كه‌وته‌وه\n02 به ڤیدیۆ.. بزانه له یارییه‌كه‌ی چێڵسی و مانچێسته‌ر یونایتد چی روویدا؟\n03 به فه‌رمی، كریستیانۆ یه‌كه‌مین خه‌ڵاتی له‌گه‌ڵ یوڤێنتۆس به‌ده‌ستهێنا\n04 رامۆس له باره‌ی گۆڕینی راهێنه‌ر بۆچوونی خۆی راگه‌یاند\n05 لۆپیتیخی دوای شكسته‌كه‌یان چی گوت؟\n06 "پێرێز داهاتووی لۆپیتیخی یه‌كلایی ده‌كاته‌وه"\n03 "كاتی گه‌ڕانه‌وه‌ی نێیمار بۆ بارسێلۆنا ئاشكرا بوو"\n04 "پاریس سانجێرمان شوێنگره‌وه‌ی نێیماری ده‌ستنیشان كرد"\n05 ماوریزیۆ ساری: چامپیۆنزلیگی ئه‌م وه‌رزه له نێوان ئه‌م 2 یانه‌یه یه‌كلایی ده‌بێته‌وه\n06 به فه‌رمی دادگا سزای 12 ساڵ زیندانی به‌سه‌ر ئاردا توران سه‌پاند


بەپێی بەڵگەنامەیەک: ئارام شێخ محمد چوار ئۆتۆمبێلی لایەو نەیگێڕاوەتەوە\nلە کەلار دەستگیرا بەسەر ٢٠ تەن تەماتەی خراپ و برێک جگەری بەسەرچوو\nناڕەزایەتیی خوێندکارانی کۆلێژی پزیشکیی ددان سێ ڕۆژە بەردەوامە\nشۆفێرانی بارهەڵگری مەرزی باشماخ لە بەردەم ماڵی تاڵەبانی گردبوونەوە\nدوو بەرێوەبەری کورد لەلایەن پارێزگاری کەرکوکەوە لادران\nمشتومڕێک: بۆچی کورد وشەی (جاش)ی لە بری (کەمتیار) بۆ نیشتیمانفرۆشەکانی ھەڵبژاردوە!\nماوەیەکە توێژەر و وەرگێڕان بە پشت بەستن بەوەی کە چەندین سەرچاوەی مێژوویم لەسەر کورد ھەیە، ڕوبەڕوی یەکێک لەو پرسیارانەم دەکەنەوە، کە: ئایا ئەتوانیت لە ڕوی -زانستییەوە پێمان بڵێی: بۆچی کورد وشەی (جاش)ی بۆ وڵاتفرۆشەکانی ھەڵبژاردووە!؟\nھەروەھا لەگەل ئەو پرسیارەش دا لێشم دەپرسن: بۆچی ھەندێک بڕوانامەداری (زانکۆکانی کوردستان) دەڵێن: دەبو کورد وشەی (کەمتیار)ی لە بری (جاش) بۆ خۆفرۆش و نیشتیمانفرۆشەکانی ھەڵببژاردبایە!؟\nدیارە مشتومڕێکی ئاوھا ھەرچەندە لە لایەک پێمخۆشە ئەو پرسیارەم لێ ئەکرێت کەچی لەگەڵ ئەوەش دا بەوردیش بەڵگەی زانستیشم بەدەستەوە نیە تا وەڵامێکی (ئەکادیمی دەقیق)ی بدەمەوە.\nھەروەھا لەلایەکی تریشەوە: لەبەر ئەوەی سەرچاوەی زانستی دەقیقم لەبەردەست دا نییە، ئەوا ناشکرێت کۆڵ لەو پرسیارە بدەم و وەڵامی چنگ نەخەم!\nبە تایبەت یەکێک لە وەرگێڕە ناسراوەکانی کورد لە ناو ئەو بەڕیزانەدایە کە ئەو پرسیارەی لێ کردوم، کە ئێستا (کتێبێکی بە زمانی ئینگلیزی لەسەر -کورد- بەدەستەوەیە کە وەری بگێڕیتە سەر زمانی کوردی!).\n(جاش) لە چیەوە ھاتوە؟ بۆچی کەمتیار ھەڵنەبژێردراوە!؟ بۆ ھەندێک بە بڕوانامە پڕۆفیسۆر و یاریدەدەری پڕۆفیسۆری (زانکۆکانی کوردستان) کەوتونەتە ھەڵەیەوە کە دەڵێن: دەبو لە بری وشەی (جاش) بۆ خۆفرۆشانی کورد، ئەوا وشەی (کەمتیار) ھەڵببژێردرابایە!؟\nئەوان لە ناشیرینیی و پیسیی (کەمتیار)ەوە بۆچونەکانی خۆیان خستۆتەڕو. بەڵام من (وەک شەریف ھەژاری) لە ڕوی تایبەتمەندی و خەسڵەتەکانی ھەریەک لە (جاشی بێچوی کەر) و (کەمتیار) ئەمەوێت تێفکرینەکانم لەو ڕوانگەیەوە بخەمەڕو.\nئەگینا نە من ھیچ بەڵگەنامە و بۆماوەیەکی زانستیم بە دەستەوەیە کە بیسەلمێنم بۆچی کورد وشەی (جاشی بێچوی کەر)ی بۆ نیشتیمانفرۆش و خۆفرۆشەکانی داناوە!\nنە ئەوانیش (ئەو بڕوانامەدارانەی کە دەڵین: دەبو کورد بۆ نیشتیمانفرۆشەکانی وشەی کەمتیاریان ھەڵببژاردبایە) ھیچ دۆکیۆمێنت و ساغکردنەوەیەکی زانستیان بەدەستەوەیە تا بیخەنەڕو کە بۆچی ئەوە تێڕوانینیانە !\nڕونە خودی وشەی (جاش) لە دێرزەمانەوە کورد بۆ مرۆڤی ناڕەسەن و، بۆ شتگەلی (نائەسڵی) ی بەکاری ھێناوە.\nبەڵام تێفکرینی من لەسەر ئەوەی بۆچی کورد وشەی (جاشی نەوەی گوێدرێژ)ی بۆ نیشتیمانفرۆش و خاکفرۆشەکانی خۆی ھەڵبژاردووە و، بۆچی ناشبێت و ناگونجێت وشەی (کەمتیار) بدرێتە پاڵیان، لە ئەزمونی چەند ساڵێک ژیانم لە دێ (گوند) دا سەرچاوە دەگرێ و، بە وردی بەدواداچونم بۆ تایبەتمەندییەکانی ھەندێک ئاژەڵ و پەلەوەرەکانی کوردستان کردووە و لەو خزمانەشم پرسیوە کە تەمەنیان زۆر بە ساڵاچوو بو و ھەندێکیشیان ئێستا ھەر لە گوند دا کۆچی دواییان کردووە.\nبۆیە لەو ڕووەوە من وەڵامی ئەو پرسیارە دەدەمەوە، نەک لە بەڵگەنامەیەکی زانستی یاخود تویژینەوەیەکی زانستی کە بەدەستمەوە بێت (وەک پێشتر ئاماژەم بۆ کرد) !\nتایبەتمەندی بونیەتی ئەو ئاژەڵەی کە پێی ئەوترێت( کەر، یاخود: گوێدرێژ) و بەچکەکەی کە پێی دەوترێت: (جاش، یاخود: جاشە کەر) ئەوەیە: سەرەڕای ئەوەی ئاژەڵیکی بەستەزمانە. بەڵام کۆمەڵە تایبەتمەندییەکی تری ھەیە کە پێموایە: ھەر لەبەر ئەو تایبەتمەندییانە بووە وایکردووە پێشینانمان ناوی نیشتیمانفرۆشەکان بنێن: (جاش)!\n(جاش ی بێچوی کەر) و خود (کەر: گوێدرێژ) ھێندە گوێڕایەڵن و خۆبەدەستەوەدەرن ھەرچۆن بتەوێت دەتوانیت بەکاریان بھێنیت، تەنانەت لە بارکردنیان دا ھەندێ جار ھێندە باری زۆریان لێ دەنێن تا (مرداربونەوەیان) نوزەیان لێوە نایەت!\nزیاتر لەمانەش، یەکێک لە گرنگترین تایبەتمەندیەکان کە لە کەسە بەساڵاچوەکانمەوە دەمبیست لەبارەی (ھەم کەر و، ھەم بێچوەکەی: جاش)، ئەم تایبەتمەندییەیە کە وام لێ دەکات بڵێم: ھەر لەبەر ئەم تایبەتمەندییە بووە کە پێشینانی کورد ناوی خۆفرۆشانی کوردیان ناوە (جاش)!\nئەم تایبەتمەندییەی (کەر و جاشە کەر) ئەوەیە: کاتێک چ گورگ و چ گەلە گورگ، بەڕێ دەکەون ڕووەو ئاوایی (ڕووەو گوند) بێن، کە (کەر) دەزانێت گورگ بەرەو ئاوایی دێن، گەر پەت نەکرابێت، ئەوا خێرا (کەر) ھەڵ دێت بەرەو ڕوی گورگەکان. گەر پەتیش کرابێت زۆرجار (کەر) پەتەکە دەپچڕێنێ و ھەڵ دێت بۆ پێشوازی گورگەکان. تەنانەت کلکە لەقێشیان بۆ دەکات تا گورگەکان ئەیخۆن. ئەگەر (کەرەکە) بێچوی ھەبو (واتە ئەگەر: جاشی ھەبو)، ئەوا (جاشە کەرەکە) زۆر بەخێراتر لە دایکی ڕووەو لای گورگەکان غار دەدات و، تا گورگەکان ئەیخۆن ھەر سمەکوڕە و کلکە لەقێیان بۆ دەکات!\nئەم تایەتمەندییەی (کەر و جاشە کەر) ئەگەر بەھۆی (ترس) بێت لە گورگ، یاخود بەھۆی (بێ-عەقڵیان) بێت کە ڕووەو گورگ بڕۆن تا ئەیانخۆن، ئەوا ڕێک لە تایبەتمەندی مرۆڤی خۆفرۆش (مرۆڤی نیشتیمان فرۆش) دەچێت.\nھەر لەم ڕوەشەوەیە من وەک (شەریف ھەژاری) بە تێفکرینی خۆم پێموایە: بۆیە پێشینانمان ناوی کەسانی خۆفرۆشیان ناوە (جاش). چونکە چۆن (جاشە کەر) زۆر بەخێرایی بۆ لای گورگ دەچێ و کلکە لەقێیان بۆ دەکات تا پێستەکەی لێ دەکەنەوە و دەیخۆن، ئاوھاش مرۆڤی خۆفرۆشی کورد خۆشخزمەتی بۆ داگیرکەران دەکا و بەرەو ڕویان غار دەدات تاوەکو (براکانیی و عاقیبەت خۆشی) دەکاتە قوربانی کەڵبەی داگیرکەران.\nلە یەک تایبەتمەندیش دا جیاوازی ھەیە لە نێوان مرۆڤی خۆفرۆش و (جاشە کەر) دا, کە: جاشەکەر بێ زیانە بۆ دەروبەرەکەی، بەڵام مرۆڤی خۆفرۆش، ترسناکترین زیانگەیەنەرە بە نەتەوە و نیشتیمان و تەواوی تاکەکان.\nبەڵام پێموایە: تایبەتمەندی کەمتیار جیاوازە.\nڕاستە کەمتیار وەک ڕوخسار پیسوپۆخڵ و بۆگەنە. بەڵام وەک تایبەتمەندی خودی، ئەوا کەمتیار زۆرجار گیانلەبەرێکی یەکگرتوون و، تەنانەت زۆرجاریش (شێر و پڵنگ ڕاو دەکەن: ئەلبەتە تەنیا پڵنگ لە کوردستان دا ھەیە) کەچی گەلە کەمتیار ئەچن ھێندە فشار دەخەنە سەر (شێر و پڵنگەکان) تا ھەڵ دێن و ئینجا نێچیرەکەی ئەوان دەخۆن.\nتەنانەت کەمتیار ئەو نێچیرانەی کە (گورگەکان و، چەقەلەکان و، ڕێوییەکان) دەیگرن، لەوانیشی دەسەنێ و دەیان خوا.\nبۆیە تایبەتمەندی کەمتیار، خەسڵەتێکی بەھێزی ترسناکی یەکگرتووە. ئەمەش پێچەوانەی مرۆڤی خۆفرۆشی کوردە، کە تایبەتمەندیی خۆفرۆشی کورد ئەوەیە: وەک (جاشە کەر) چۆن بەرەوپیری گورگەکان دەچێت تا دەیخۆن، ئاوھاش مرۆڤی خۆفرۆشی کورد نەک ھەر خۆی بگرە براکانیشی دەکاتە قوربانیی سوکێتییەکەی خۆی!\nئەمەی خستمەڕو، بۆ یەکەمجارە لە نوسێنێک دا لە بارەی ھۆکاری ھەڵبژاردنی وشەی (جاش) لە لایەن پێشینانمانەوە بۆ خۆفرۆشانی کورد، دەیخەمەڕو.\nئایدیا و وردبونەوەکەشم لەم بوارەدا، تەنھا لە ئەزمونم لە ژیانی لادێ وە سەرچاوە دەگرێ، نەوەک سەرچاوەی بەردەستم بەدەستەوە بێ و، شیکارییەکەم لە ڕوی زانستییەوە بەتەواوی بسەلمێنم!\nھیوادارم توێژەران وردبونەوەی زیاتر لە سەرەتاکانی بەکارھێنانی وشەی (جاش) لە لایەن پێشینانمانەوە بۆ خۆفرۆشانی کورد بکەن. بە وردی ھۆکارەکانی بخەنەڕو و، ئەم بابەتەش ببێتە کەرەستەیەکی بە سود بۆ تێگەشتنی زیاتر لە تایبەتمەندییەکانی (جاشە کەر) وەک گیاندارێک!\nبزانە کێ دەکرێتە پارێزگاری کەرکوک؟\nھەشت ئەندامی باڵای گۆڕان نامەیەکی توند ئاراستە جڤات دەکەن


بۆ پیاوێک کە دژی پاسەوانەکانی کلتوور لەدایک بوو - بنکەی روناکبیریی گەلاوێژ :: Gelawej\nبۆ پیاوێک کە دژی پاسەوانەکانی کلتوور لەدایک بوو\nهەمەڕەنگ Aug 20, 2020\nفەرهاد بە باری قورسی دڵ و کوردبونەوە، بە خەمی بێوڵاتی و تەنیایی بێدەوڵەتییەوە دەنووسێت و بێشوناسی تاکی کورد لە جیهاندا بەقوڵی ئازاری بەڕۆحی ئەو گەیاندووەو ئەمەش لەگشت شوێنێکی کارە ئەدەبییەکانیدا دیارەو ڕەنگی داوەتەوە.. وە بە جۆرێک گشت کارە ئەدەبی و لێکۆڵینەوەو وەرگێڕانەکانی هەوڵێکن بۆ پڕکردنەوەی ئەو درزە کە کەوتووەتە نێو شوناسی تاکی کوردەوە.\nکارەکانی پیرباڵ، چی ئەدەبی و چی ئەوانەی کە ڕادیکاڵانەو توند و سوریالیانە دەکەونەوە خاوەنی خوێندنەوەو تایبەتمەندی جیاوازن، بەڵام هەمووی لەیەک خاڵدا خۆی دەبینێتەوە ئەویش ئەوەیە کە ئەمە لە قوڵاییەکانی مرۆڤێکی پریندارو ئەدیبێکی قوڵەوە دێت.. کە دەیەوێت جێپێیەکی توندی مرۆڤانە بۆ خۆیی و نەتەوەکەی دیاری بکات.\nئەو كە دژی پاسەوانە دڵ ڕەق و توڕەو پارێزەرە، كۆنەپارێزەكانی كلتوور بە نووسین و چالاكی كۆمەڵایەتی دەجەنگێت و بەردەوام لە شەڕدایە دژی دونیاو كلتورێك كە مرۆڤی بچوك كردووەتەوە.. نامۆو هەندێك جار ڕەتكراوە دەژی و لە قوڵاییەكانی نووسین و داهێنانی خۆیدا دەژی.\nئەمڕۆ کە ساڵ ڕۆژی لە دایک بوونی ئەدیبە تووڕەو یاخی و پڕ بەرهەمەکەی کوردە، ئێمە وەک سایتی گەلاوێژ پێشنیاری خوێندنەوەی لێکۆڵینەوە و ڕۆمانەکانی دەکەین و هوتێل ئەوروپا.. بۆ خوێنەران پێشنیاردەکەین..


باوكێ له‌قه‌یتول …. لەتیف فاتح فەرەج – Denegkan\nbyلەتیف\tMarch 17, 2013\tجینۆساید\nمامۆستا نه‌جیب گه‌رمیانی و عومه‌ر محه‌مه‌د به ئۆتۆمبیله ماندوه‌كه‌ی عومه‌ر له چه‌مچه‌ماڵه‌وه كه‌وتینه‌ڕێ بۆ سه‌نگاو تا له‌وێوه بچین بۆ كفری، له قه‌یتول لاماندا قه‌یتول یه‌كێكه له‌گونده دێرینه‌كانی ناو زه‌نگنه ، زه‌نگنه ناوچه‌یه‌كی به‌ر فراوانی سنوری پارێزگای كه‌ركوكه‌و له شاڵاوه‌كانی ئه‌نفالدا زۆرترین گه‌نجیان به‌ركه‌وت، له‌وێ سه‌ردانی ماڵی هاوڵاتیه‌كمان كرد، كه سێ كوڕی پێكه‌وه ئه‌نفال بردبوونی، سێ كوڕ كه باوك هه‌موو ژیانی خۆی پێیان به‌خشیبوو، دوای بردنیشیان له‌لایه‌ن به‌عسه‌وه، باوكه رووناكی چاوه‌كانی له چاوه‌ڕوانی ئه‌واندا دانابوو، كچی یه‌كێ له كوڕه ئه‌نفالكراوه‌كانی پاش ئه‌وه‌ی سه‌ره‌تای ته‌واو كردبوو به‌ناچاری وازی له خوێندن هێنا بوو، ئه‌مه هه‌ر له‌به‌ر ئه‌وه‌ی له گونده‌كه‌یان خوێندنگه‌ی ناوه‌ندی نه‌بوو، كچێكی ژیكه‌ڵه‌ی چاو شین، له چاوه‌كانیدا وه‌ك سه‌رجه‌م چاوی گه‌رمیانیه‌كانی ترخه‌مێكی قوڵ ده‌بینرا، خه‌می نه‌بینینی باوك و مام و كه‌س و كاری دیكه، هه‌م كچه‌كه‌هه‌م باپیره ، پێكه‌وه قسه‌یان بۆ ده‌كردین ، لاله‌كه زۆر به‌گه‌رمی به خێر هێنانی كردین، ئه‌و ووتی ئه‌ی ئه‌وه بۆ به‌رپرسه‌كان سه‌ردانی ئێره ناكه‌ن خۆبه‌ر له ئه‌نفالكردنی ئه‌م وڵاته ئه‌وان شه‌و رۆژ لێره بوون، ئه‌و ووتی ئێستا كه‌كوڕه‌كانی خۆمان نه‌مان ئه‌وانیش ئیتر نایه‌ن، راستی ئێمه وویستمان دڵی بده‌ینه‌وه‌و بیانووش بێنینه‌وه بۆ سه‌ر نه‌دانی به‌رپرسان، ئه‌و قسه‌ی پێبڕین و ووتی خۆ ئیستا هه‌ر كۆپته‌ریان نیه، ئیتر بۆ سه‌ر ناده‌ن من هیچم له‌وان ناوێ هه‌ر ده‌مه‌وێ كه‌سێك هه‌بێت له جێی كوڕه‌كان گوێم لێبگرێت و قسه‌ی بۆ بكه‌م، ئێستاش ده‌توانین خزمه‌تیان بكه‌ین و خواردنی ده‌می خۆمانیان بده‌ینێ ، ئه‌و به‌م شێوازه گله‌ییه‌كانی خۆی كرد، ئه‌و گله‌ییانه‌ی پڕ بوون له ئازارو دابڕان، ئێمه نه‌مانده‌توانی هیچ بڵێین ، قسه كاریگه‌ره‌كانی ئه‌و باوكه ئه‌نفالزه‌ده‌یه به‌راده‌یه‌ك سه‌ر سامی كردبووین كه ئێمه ئه‌و سیانه، چ مامۆستا نه‌جیب گه‌رمیانی وه‌ك پیاوێكی په‌روه‌رده‌كارو كوردێكی راست و چیرۆكنووس، چ عومه‌ر كه‌ئه‌ویش خه‌مزه‌ده‌یه‌كی دیكه‌ی ئه‌نفاله‌و زۆر جار له پێناوی ئه‌و كاره ئینسانیه‌دا سته‌می له مناڵ و خانه‌واده‌كه‌ی كردووه، چ من كه ئه‌نفال ریشه‌ی كێشام و هێشتا چیرۆكی پڕ ئازاری خۆمم شاردووه‌ته‌وه ، نه‌مانده‌زانی چی بڵێین، بۆیه له‌وه زیاتر نه‌مانتوانی لای ئه‌و خێزانه برینداره بمێنینه‌وه.\nپه‌ندی راستی ئه‌و باوكه ئه‌وه بوو، كه مێژوو پڕه له چیرۆكی ئه‌و شۆڕشگێڕانه‌ی كه هه‌ر ده‌ستیان ده‌گاته كورسی ده‌سه‌ڵات ئیتر هه‌موو ئه‌وانه‌یان بیرده‌چێته‌وه، كه ته‌مه‌نێكی دورو درێژ خزمه‌تیان كردوون و ته‌نانه‌ت ئازیز ترین كه‌سه‌كانیان له پێناوی خه‌ونی ئه‌واندا له كیس چووه، كه‌چی دواتر كه ئاوڕ ده‌ده‌نه‌وه كه‌سیان به‌ده‌وره‌وه نه‌ماوه، ئه‌مه‌ش چیرۆكی زۆربه‌ی شۆڕشه‌كانه، بۆیه دواتر خه‌ڵك ده‌یه‌وێت سه‌رزه‌نشتی شۆڕش بكات و ناوی دیكه‌ی بۆ بدۆزێته‌وه.\nئاخر شۆڕشێك نه‌توانێ كه‌سێك بدۆزێته‌وه بۆئه‌وه‌ی ئه‌و باوكه دڵ برینداره قسه‌ی بۆ بكات و چیرۆكی خۆی بۆ بگێڕێته‌وه چۆن مرۆڤ بتوانێ شانازی پێوه بكات، هه‌ر ئه‌مه‌شه واده‌كات زۆر جار ئێمه له نێوان شۆڕش و هه‌رادا ده‌كه‌وینه گێژاوێكی گه‌وره‌وه، ئاخۆ ئێمه هه‌ر به‌راستی شۆڕشمان كردووه.\nجار جار چیرۆكی ده‌نووسی، چیرۆكه‌كانی به زمانێكی گه‌رمیانی ساده‌و بۆ مرۆڤ بوون، كه‌سێكی تا بڵێی هه‌ست ناسك و دڵبریندار، گه‌رمیانیه‌كی راست و ره‌وان، له‌و سه‌فه‌ره‌دا كه پێكه‌وه كردمان ده‌گه‌یشتینه هه‌ر گوندێكی ئه‌و گه‌رمیانه به دیار دارو به‌ردیه‌وه به كوڵ ده‌گریا، ئه‌و رۆژه زۆرترین یاده‌وه‌ری و ئازاری ژیانی كورده‌واری گێڕایه‌وه، لام وایه له قیرچه بوو، ته‌نیا یه‌ك ماڵ له‌وێ بوون ئه‌و كاته‌ی ئێمه گه‌یشتین ، خاتونێكی شۆخ و شه‌نگی گه‌رمه‌سێری ، شه‌رواڵێكی پیاوانی له‌پێدا بوو له‌سه‌ر ته‌نورێك نانی ده‌كرد، مامۆستا نه‌جیب ته‌وقی سه‌ری ماچ كرد، ئه‌و زۆر هه‌وڵی دا ئه‌و نیوه‌رۆیه له‌وێ بمێنینه‌وه، به‌ڵام ئێمه بڕیاری رۆیشتنمان دابوو.\nجارێكیان شه‌وێكی دره‌نگ له سلێمانی ده‌گه‌ڕامه‌وه بۆ چه‌مچه‌ماڵ له ته‌یناڵ جوانه‌گایه‌ك سه‌یاره لێیدابوو، كه‌س به‌دیاریه‌وه نه‌بوو، كاتژمێر یه‌ك دوا نیوه‌شه‌و به‌سه‌ره‌وه بوو ته‌له‌فونم بۆ كرد، ئه‌و هێشتا نه‌نووستبوو، هه‌واڵه‌كه‌م پێراگه‌یاند دواتر بۆی گێڕامه‌وه هه‌ر ئه‌و شه‌وه شاره‌وانی هێناوه‌ته شوێنی رووداوه‌كه‌و خاوه‌نی وڵاخه‌كه‌یان دۆزیبوه‌وه‌و دابویانه‌وه ده‌ستی، به‌ماوه‌یه‌كی كه‌م به‌ر له‌مردنی سه‌رم لێداو یه‌ك دوو چیرۆكی خۆی دایه ده‌ستم تا له شوێنێ بۆی بڵاو بكه‌مه‌وه، مه‌رگی بڵاو كردنه‌وه‌ی چیرۆكه‌كانی له بیر بردمه‌وه‌و ئیتر نازانم كه‌وتنه كوێوه، مامۆستا نه‌جیب هیچ شتێك له‌سه‌ر ئه‌م گۆی زه‌ویه هێنده‌ی ئه‌نفال كاری تێنه‌كردبوو، ئه‌و رۆژێك له ژیانی تێناپه‌ڕی ئه‌گه‌ر چیرۆكێكی ئه‌نفالی نه‌گێڕابایه‌وه، چیرۆكه‌كانی به‌شێوه‌یه‌ك ده‌گێڕایه‌وه وه‌ك ده‌ڵێن به‌ردیان ده‌كرد به ئاو.\nهه‌موو ئاواتی له ژیاندا ئه‌وه بوو جارێكی تر ژیان بگه‌ڕێته‌وه بۆ گونده‌كان و دووباره له‌و شیوودۆڵانه ده‌نگی مه‌قام و ئای ئای به‌رز بێته‌وه ، هه‌رچه‌ند ئه‌و ده‌یگووت تازه هه‌رگیز ئه‌وه روونادات، به‌عس شتێكی نه‌كردبوو تا كورد بتوانێ ژیان بكاته‌وه به‌به‌ر گوندا ، زۆر ئه‌سته‌مه مرۆڤ بگه‌ڕێته‌وه بۆ نێو ئه‌و هه‌موو یادگاره‌و خۆی له‌به‌ردا بگرێت ، ئه‌مه رێك بۆ مامۆستا نه‌جیب گه‌رمیانی وابوو، ئه‌و رۆژه هێنده گریا كه ئیتر ئێمه ناچاری ئه‌وه بووین دڵی ئه‌و بده‌ینه‌وه.\nئه‌نفال به جۆرێك ژیانی گه‌رمیانیه‌كانی شێواند كه ئیدی بۆ هه‌تا هه‌تا گوندی گه‌رمه‌سێر بۆنی ئه‌و ئاوه‌دانیه‌ی لێنه‌یات كه پێش ئه‌نفال لێیده‌هات ، نه‌جیب گه‌رمیانی له هه‌موومان زیاتر له‌م راستیه گه‌یشتبوو. بۆیه به بێده‌نگی سه‌فه‌ری نه‌گه‌ڕانه‌وه‌ی كرد، سه‌فه‌ری هه‌تا هه‌تای بۆلای خوداوه‌ندی خۆی رۆیشت و ئه‌نفال پێكه‌نینی له‌بیر برده‌وه.\nئه‌نفال هه‌موو شتێكی له‌به‌ر یه‌ك هه‌ڵوه‌شاند، په‌یوه‌ندی نێوان پێشمه‌رگه‌و گوند نشین ، په‌یوه‌ندی نێوان زه‌وی و وه‌رزێر، په‌یوه‌ندی نێوان شوان و مه‌ڕه‌كانی ، په‌یوه‌ندی نێوان به‌ساڵاچووانی كورد و مزگه‌وت، زۆر په‌یوه‌ندی دیكه ، ئه‌نفال كتێبی له كتێبخانه بێنازه‌كانی مزگه‌وتی گونده‌كانی كوردستان دزی و قه‌ڵه‌می له‌ده‌ستی ئه‌و كادیره رفاند كه‌ده‌یوویست نه‌خشه‌یه‌كی باشتر بۆ ژیان بكێشێ، من بۆ یه‌كه‌م جار كادیری یه‌كێتی نیشتمانی كوردستانم له ناوه‌ندی هه‌شتاكاندا به كۆڵه كتێبه‌وه بینی ، لام وایه خه‌باته بچكۆل بوو شه‌هید خه‌بات بینیم سه‌ره‌ڕای كورتی باڵای ، سه‌ره‌ڕای ئه‌وه‌ی كه چه‌كێك و هه‌شت نۆ مه‌خزه‌نی پڕ فیشه‌كی پێبووله‌گه‌ڵ ئه‌وه‌شدا كۆڵه پشتێكی پڕ له كتێبی قه‌به قه‌به به كۆڵیه‌وه بوو، ئه‌مه‌م به‌لاوه سه‌یر بوو، نازانم كتێبه‌كانی ئه‌و پێشمه‌رگه كه‌ركوكیه چیان به‌سه‌ر هات، پتش شه‌هید بوونی خۆی ، به‌ڵام له‌نه‌وه‌ده‌كاندا هاوڕێیه‌كم له جانتایه‌كدا چه‌ند نامیلكه‌یه‌كی بۆ هێنام كه له چاپكراوه‌كانی كۆمه‌ڵه بوون ، ئه‌و ووتی ئه‌مه هی دوای ئه‌نفاله هه‌روه‌ها ووتی هه‌ر ئه‌وه‌نده نین ، به‌ڵام ئه‌وانی دیكه‌ی نه‌هێنا ، هێشتا هه‌ندێك له‌و نامیلكانه له‌ناو كتێبه‌كانی كتێبخانه‌كه‌مدا ماون. ئه‌و كتێب و نامیلكانه یادگارێكی دوای سته‌مكاری ئه‌نفالن ، یادگارێك كه نازانم ئاخۆ خاوه‌نه‌كه‌یان كێیه‌و چی به‌سه‌ر هاتووه، ئه‌نفال ده‌ستی له مرۆڤ و سروشت و گیانه‌وه‌رو هه‌موو شتێ وه‌شاند، كتێبیش له سته‌می ئه‌نفال رزگاری نه‌بوو، جانتای ئه‌و كادیره‌ی كۆمه‌ڵه‌ی ره‌نجده‌ران و نامیلكه‌كانی ناوی راستی قسه‌ی ئێمه ده‌سه‌لمێنن، ئه‌مه رامده‌كێشێ بۆ ئه‌وه‌ی چیرۆكێكی ترتان بۆ بگێڕمه‌وه، له‌دوای ئه‌نفال یه‌ك دوو براده‌ر كه نه‌ڕۆیشتبوون ، نه‌ده‌یانتوانی بێنه‌وه، له چیمه‌نی نزیك كه‌ركوك له‌و چه‌مه‌خۆیان حه‌شار دابوو، تا به‌ڵكو ده‌روازه‌یه‌كیان بۆ واز بێت من و براده‌رێكی تر سه‌ردانمان كردن، له‌وێ له‌كوختێكی بچوكا قورئانێكم بینی، قورئانێكی عه‌ره‌بی كه له‌ترسی سوپای عه‌ره‌ب شاردرابووه‌وه بۆ ئه‌وه‌ی له سوتان و له‌ناوچوون بیپارێزن، ئه‌ویش كتێبی پیرۆزی خودا.\nئاخۆ ئه‌نفال چه‌ندین كتێب و ده‌ستنووسی به نرخی ئه‌م میلله‌ته‌ی كردوه‌ته قه‌ره‌بروت و له ناوی داون ئێمه تا ئێستا له‌سه‌ر ئه‌م بابه‌ته نه‌وه‌ستاوین و هه‌ر نه‌مدیووه قسه‌ی له‌سه‌ر بكرێت وه‌ك چۆن قسه‌مان له‌سه‌ر زۆر لایه‌نی دیكه‌ی ئه‌و سته‌مكاریه نه‌كردووه.\nپیاوێكی تا خوا حه‌ز كات جوان، پیاوێكی به‌مانای ووشه گه‌رمه‌سێری و ساده‌و سپی ، قسه خۆش و روو گه‌ش ئه‌و پیاوه ئه‌نفال برینێكی گه‌وره‌ی كردبووه دڵی، هه‌موو ئه‌و جارانه‌ی كه ئه‌و ده‌هات بۆ لای من یان من سه‌ریم ده‌دا باسی سه‌ره‌كیمان ، باسی ئه‌نفال بوو، هه‌ر جارێك وویستبای سه‌ردانی سلێمانی بكات یان خورماتوو بۆ لای براو كه‌س و كاره‌كه‌ی ده‌یویست به زۆر له‌گه‌ڵ خۆی بمبات، له پێشمه‌رگایه‌تیدا پیاوێكی ئازاو له جوانمه‌ردیدا بێوێنه، هه‌میشه نوكته‌ی پێشمه‌رگایه‌تی خۆی ده‌گێڕایه‌وه، جارێكیان رووداوێكی خۆشی بۆ گێڕامه‌وه، ووتی له‌كاتی پێشمه‌رگایه‌تیدا پیاوێكمان گرت ، كه كارمه‌ندی حكومه‌ت بوو ، ئه‌وانی تر ده‌یانگوت هیچی له هیچدا نیه‌و منیش سوربووم له‌سه‌ر ئه‌وه‌ی ئازادی نه‌كه‌ین، كابرا سه‌یری كردم و پێی ووتم تۆ مه‌لانیت، منیش ووتم ئیتر هه‌ر به‌رنادرێت، چۆن ئه‌زانی من مه‌لام، وام زانی ده‌مناسێت، كه‌چی ئه‌و ووتی به به ویژدانیه‌كه‌ت ئه‌وه ده‌زانم.\nبۆپرسی گه‌رمیان و كه‌ركوك سه‌ردانی سه‌رۆكی حكومه‌تمان كردله‌وێ چه‌ندین نوكته‌ی خۆشی گێڕایه‌وه كه بوونه مایه‌ی ئه‌وه‌ی سه‌رۆكی حكومه‌ت داوا بكات جاری دیكه‌ش یه‌كتر ببینینه‌وه، ئاخر ئه‌و له‌رێی ئه‌و نوكتانه‌وه سه‌رزه‌نشت و ره‌خنه‌ی زۆری له حكومه‌ت گرت، مه‌لا ئیدریس گه‌رمیانیه‌كی دیكه‌ی ئه‌نفالزه ده‌بوو ئه‌ویش خه‌می ئه‌نفال كاری تێكردبوو، به‌ڵام وه‌ك مرۆڤێك كه پێشمه‌رگایه‌تی و رووبه‌ڕووبوونه‌وه‌ی توندی به‌عس و سه‌ختی خه‌بات له ناوچه‌ی گه‌رمیان ئه‌وه‌یان بۆ هێشتبووه‌وه، كه هه‌رگیز وا خۆی نیشان نه‌دات كه ئازار له بنی بێنێ .\nمه‌لای مرۆڤ و پیاو چاك تا بۆی بكرایه هه‌وڵی ده‌دا هاوكاری ئه‌وانی تر بكات له‌م ساڵانه‌ی دوایدا خوا خوای بوو هه‌یبێت تا بتوانێ ده‌ستی یارمه‌تی بۆ ئه‌وانی تر درێژ بكات، ئه‌وه جگه له‌وه‌ی له شیوعیه‌تی و چه‌په‌وه گه‌ڕابووه‌وه‌و سۆفیانه شه‌یدای دیداری خودا بوو، ئه‌و پیاوه شۆڕشگێڕو ئه‌نفالزه‌ده‌یه له‌دواجاردا به‌ده‌ستی تیرۆریستێك شه‌هید كرا، ئه‌و تیرۆریستانه هێنده بێویژدان بوون به‌ره به‌یانێك له‌به‌رده‌م ماڵه‌كه‌ی خۆی له شاره بێنازه‌كه‌ی كه‌ركوك شه‌هیدیان كرد.\nسه‌وزه‌و جافان و بابه عه‌لی\nسه‌وزه‌و بابه عه‌لی دوو كه‌سی ده‌رون نادرووستی گه‌رمیانی بوون ، ئه‌وان خه‌ڵكی گوندی جافانی سنوری قادركه‌ره‌م بوون، ئه‌و خوشك و برایه پاش ئه‌نفال هه‌ردووكیان له ئۆردوگای شۆڕش له‌كه‌لاوه‌و په‌ناگه‌ی خه‌ڵكیدا ده‌ژیان ، سه‌وزه ئه‌وه‌نده‌ی باش بوو له قسه كردنا زۆر له بابه عه‌لی باشتر بوو ، بابه عه‌لی هێنده حه‌وسه‌ڵه‌ی قسه‌كردنی نه‌بوو ، من چه‌ندین جار سه‌ردانی سه‌وزه‌م ده‌كرد ، ئه‌و به دورو درێژی باسی ئه‌نفال و جافان و بابه‌عه‌لی و زۆر شتی تری بۆ ده‌كردم.\nغازی مه‌لامحه‌مه‌د كه هونه‌رمه‌ندێكی كه‌ركوكی و گه‌رمیانی بوو به ژیانی سه‌وزه‌و بابه عه‌لی زۆر سه‌رسام بوو ئه‌مه‌ش وایكردبوو كه پۆرترێت و سكێچی تایبه‌تی ئه‌وان دروست بكات ، غازی هونه‌رمه‌ند زۆربه‌ی تابلۆكانی تێكه‌ڵه‌یه‌ك بوون له ئازاری ئه‌نفال و ئه‌و چیرۆكانه‌ی خۆی یه‌كێ بوو له‌كاره‌كته‌ره‌كانی، پاش مردنی بابه عه‌لی وێنه‌یه‌كی فۆتۆی ئه‌و كه غازی محه‌مه‌د بۆی گرتبوو، دایبه‌من تا بیبه‌مه‌وه بۆ سه‌وزه كه بردم لێی وه‌رگرتم و ماچێكی كرد و ووتی” وه‌یش ئه‌وه بابایه” فرمێسك به‌ر نیگایان به‌ته‌واوه‌تی لێڵكردم و هیچم بۆ نه‌وتراو سه‌وزه‌م به جێهێشت، دوای چه‌ند رۆژ هه‌واڵی مه‌رگی سه‌وزه‌شیان بۆ هێنام، به‌و هه‌واڵه ته‌واو نیگه‌ران و دڵته‌نگ بووم ، ئاخر ته‌نیا ئاواتی سه‌وزه ئه‌وه‌بوو رۆژێ بێت بچێته‌وه جافان و به‌و ده‌رو ده‌شته‌یا ئازادانه بگه‌ڕێت، سه‌وزه مردو ئه‌و ئاواته‌ی نه‌هاته‌دی، ئه‌و هه‌میشه باسی برا ئه‌نفالكراوه‌كه‌ی بۆ ده‌كردم، جارێكیان پێی ووتم بابه‌عه‌لی چوو بۆ سه‌ردانی ئه‌و، خه‌ڵكی ئه‌وناوچه‌یه‌ی له شۆڕش سه‌نگاویه‌كان سه‌وزه‌ی لێبوو، هه‌موویان سه‌وزه‌یان خۆش ده‌ویست و هاوكاریان ده‌كردو جل و به‌رگ و كه‌ل و په‌لی دیكه‌یان بۆ دابین ده‌كرد، جارێكیان یه‌كجار به‌وه دڵخۆش بوو كه چه‌ند پارچه قوماشێكی ره‌نگاو ڕه‌نگیان بۆ هێنابوو تا بیكات به ” ده‌رپێ” ئه‌و په‌یتا په‌یتا نیشانی ده‌دام و بۆی باس ده‌كردم ، لام وانیه هێنده دوای ئه‌وه ژیابێت كه ئه‌و جل و به‌رگه تازه‌یه‌ی له‌به‌ر كردبێت ، له‌دوای مه‌رگی باباوه ئیدی ئه‌و هیچ بیانویه‌كی نه‌ما بۆژیان وه‌ك بڵێی ئه‌م دوانه ده‌مێ بێت یه‌ك چاوه‌ڕێی ئه‌وه‌ی تر بكات بۆ مردن.\nئه‌نفال سه‌وزه‌و بابه عه‌لی له جافان و له‌كه‌س و كار دابڕی چیرۆكی ئه‌وانیش یه‌كێكه له‌وهه‌زاران چیرۆكی ئه‌نفالكردنه‌ی كه به‌عس بۆ سڕینه‌وه‌ی كورد به‌ڕێیخست.\nله‌گه‌ڵ هونه‌رمه‌ند و پێشمه‌رگه دكتۆر عوسمان قادر ، كه ئه‌و له به‌ریتانیا دكتۆرای له سه‌ر هێڵكاری له‌سته‌مكاری ئه‌نفالدا ده‌خوێند پێكه‌وه له‌شۆڕش سه‌ردانی چه‌ند خانه‌واده‌یه‌كمان كرد بۆ ئه‌وه‌ی ئه‌و هێڵكاری مه‌ینه‌تیه‌كانیان بكێشێت به‌مه‌به‌ستی بابه‌تی دكتۆراكه‌ی، له‌وێ له‌ماڵی یه‌كێ له قوربانیه‌كان ، هاوسه‌ری قوربانیه‌كه چوو، له‌ژوورێكی دیكه كیسه‌ی توتن و پوزه‌وانه‌ی هاوسه‌ره‌كه‌ی بۆ هێناین، دوای زیاتر له بیست ساڵ كیسه توتن و پوزه‌وانه‌كه ده‌تگوت چه‌ن ساتێكه هه‌ڵگیراوه نه‌ك چه‌ندین ساڵ وه‌ك ئه‌وه‌ی هاوسه‌ره‌كه‌ی ووتبێتی تا بازاڕ ده‌چم و دێمه‌وه، هێنانی ئه‌و كیسه توتن و پوزه‌وانه‌یه به‌راده‌یه‌كی زۆر سڕی كردم ، هێشتا سیغاری ته‌نك پاك و پوخت له‌نێو توتنه‌كه‌دایه، ئه‌وه چ وه‌فایه‌كه ئه‌و خاتونه بۆ هاوسه‌ره‌كه‌ی هه‌یه‌تی، به‌راستی من ئازایه‌تی ئه‌وه‌م نه‌بوو پرسیاری لێبكه‌م ، لێ كێ ده‌ڵێت هه‌موو رۆژێ ئه‌و كیسه توتنه ده‌رناكرێت و بۆنی خۆش ناكرێت و هه‌ڵناگیرێته‌وه وه‌ك چۆن پوره حه‌به‌ش بۆ رانك و چۆغه‌ی كوڕه‌كانی هه‌ر ئه‌وه‌ی ده‌كرد.\nوه‌فای ئه‌و خاتونه بۆ هاوسه‌ره‌كه‌ی یه‌كێكه له‌سه‌دان نمونه‌ی دیكه‌ی خه‌ماوی تر، هه‌ر وه‌ك ئه‌و خاتونه‌ی سه‌ره‌ڕای ئه‌وه‌ی كه یه‌ك شه‌و ته‌نیا یه‌ك شه‌و لای هاوسه‌ره‌كه‌ی بوو، دواتریش ئیتر ئه‌نفال هاوسه‌ره‌كه‌ی بردو ئیتر نه‌گه‌ڕایه‌وه، ئه‌ویش بڕیاری دا مانگی هه‌نگوینی خۆی و هاوسه‌ره ئه‌نفالكراوه‌كه‌ی به‌رێته دیوانی په‌روه‌ردگار.\nچیرۆكی هه‌ڵگرتنی ئه‌و كیسه توتنه سه‌دان شه‌و له‌خه‌وی كردوم ، سه‌دان شه‌و له‌ناخی خۆمدا پرسیاری ئه‌وه‌م كردووه، ئاخۆ گوناهی هاوسه‌ری ئه‌و خاتونه چیه كه فریای ئه‌وه نه‌كه‌وێت كیسه‌ی توتنه‌كه‌ی به‌رێ له‌گه‌ڵ خۆی ، گوناهی چیه كه‌له‌گوندێكی ئه‌م گه‌رمیانه‌وه ببرێت تا له بیبانێكی قاقڕدا بخرێته ژێر گڵه‌وه، ئه‌و پیاوه چ تاوانێكی ده‌رهه‌ق به‌و حكومه‌ته كردوه، كه‌به‌و جۆره له‌ناودرێت، یان خاتونی هاوسه‌ری تاوانی چیه كه‌ده‌بێت ئیتر به بێ بوونی هاوسه‌ری ژیانی مناڵه بێباوكه‌كانی په‌روه‌رده بكات.\nPrevious سۆفییزم له‌به‌رده‌م دوالیزمێكی ڕه‌قدا …4-4\nNext ئه‌نفال وهه‌ڵه‌بجه كلیلی ده‌وڵه‌تن


دڵنیابوون لە سازدانی هەڵبژاردنێکی عادیلانە لە ئەمریکادا\nلەم ساتەی ئەم هەڵبژاردنە پڕ هاژوهوژەدا لە وڵاتەیەکگرتوەکانی ئەمەریکادا ، راستڕەوان و چەپڕەوان گومانیان لە بێخەوشی سیستمی دەنگدانی ئەمەریکایی دەربڕیوە . ستیڤ بارەگۆنا لە دەنگی ئەمەریکا لە راپۆرتەکەیدا سەنگ دەخاتە سەر ئەوەی کە چۆن بەرپرسانی خۆجێی هەڵبژرادن دڵنیادەبن لەوەی هەموو دەنگێک هەژمار دەکرێت.\nساتەوەختێکی هەڵبژاردنێکی گەرم و پڕ ململانێیە. دۆنەڵد ترەمپ دەڵیت دەبێ راستگۆبم لەگەڵتاندا ، من ترسم لەوە هەیە لە هەڵبژاردنەکەدا ساختەکاری بکرێت.\nئەوە ئەرکی خانم مارگرێت جێرگنسن ە ، دڵنیابوونە لەوەی هەموو دەنگێک هەژمار بکرێت. خانم مارگرێت جێرگنسن بەڕیوەبەر و سەرپەرشتیاری هەڵبژاردن لە ناوچەی مۆنگەمری دەڵێت ئەو کەسەی دەڵیت گزی لە هەڵبژاردنەکەدا دەکرێت ، رەنگە ئەو کەسە بێ ئاگا بێت و هیچ کاتێکی لەگەڵ بەڕێوەبەری هەڵبژاردنەکەدا بەسەر نەبردبێت. بەڕێوەبەرانی هەڵبژاردنەکە کاری زۆر دەکەن بۆ رێگرتن لە گزی و ساختەکاری.\nچاودێران لە هەردوو پارتی سیاسی ئەمەریکا دەتوانن چاودێری هەموو بنکەیەکی دەنگدان بکەن. ئامێرەکانی دەنگدان دەتوانن چاودێری تۆمارنامەکانی دەنگدانی ئەلکترۆنی و کاغەز بکەن و ئەمەش کارێکی زۆر باوە. ئەگەر گومانی گزیکردن هەبێت ، بەرپرسانی هەڵبژاردنەکە دەتوانن بەراورد لەنێوان تۆمارنامەکاندا بکەن . بەڵام لە هەموو ناوچەکاندا ئەمە نییە. هەروەها بەرپرسان بە شێوەیەکی هەڕەمەکی وردبینی بۆ بازنەکانی هەڵبژاردن دەکەن بەر لەوەی پرۆسەی هەڵبژاردنەکە پەسەند بکەن.\nخانم مارگرێت جێرگنسن بەڕیوەبەری هەڵبژاردن لە ناوچەی مۆنگەمری دەڵێت: ئێمە بەراورد لە نێوان ژمارەی ئەوانەی خۆیان ناونوس کردوە و لە نێوان ژمارەی ئەو پپسوڵانەی دەنگداندا دەکەین ، پاشان تەماشای ژمارەی ئەو دەنگدەرانە دەکەین کە بۆ پاڵیوراوەکان تۆمارکراون و لەگەڵ دەنگەکانی بە کاغەز دراون بەراوردیان دەکەین.\nدەبێت دەنگدەران بەر لە پڕۆسەی دەنگدان خۆیان ناونوس بکەن. کۆماریەکان جەختیان لەسەر توندکردنی ناسنامە و بەڵگەنامەیان بۆ دەنگدانەکە کردوە ، بەڵام یاساکان لە هەندێ لە ستانەکاندا لەمساڵدا رێگریان لەو کارە کردوە و بۆ دەنگدەرانی کەمینەکان و دەرامەت نزمەکان و کەسانی بە ساڵدا چوو بە ناعادیلانە لە قەڵەمی دەدەن ، ئەو دەنگدەرانەی زۆر جار دەنگ بە دیموکراتەکان دەدەن.\nچاودێری و بەدواداچوون بۆ ئەوانەی خۆیان بۆ دەنگدان ناونوس دەکەن کارێکە بە درێژای ساڵ ئەنجام دەدرێت. هەموو مانگێک ئێمە پرۆسەی 30 هەزار بەڵگەنامە دەکەین ، نەک تەنها دوو رۆژ لە ساڵیکدا.\nجۆن فۆرتێیر پسپۆری کاروباری هەڵبژاردن دەڵیت ؛ ئەم لیستی ناوی دەنگدەرانە ، مەسەلەیەکی مشتومڕ لەسەرە. کۆماریەکان داوای خاوێنی ئەو لیستانە دەکەن ، هاوکات دیموکراتەکان نیگەرانن لە لابردنی ناوی دەنگدەران. ناوبراو دەشڵێت یاساکانی دەنگدان و ئامێری دەنگدان لە سەرانسەی وڵاتدا وەک یەک نین ، ئەمەش بڕی نیگەرانی لەسەر بێ خەوشی لە دەنگدانەکەدا دەخولقێنێت. هاوکات جۆن فۆرتێیر دەشڵێت ئێمە سیستمێکی دەنگدانی عادیلانەمان هەیە و ئاماژەی ئەوەش دەکات کە ئەگەر بەو سیستمە بگوترێت ساختەی تیدا دەکرێت ، ئەوە لە قەبارەی راستی خۆی گەورەکراوە و بەو جۆرە نییە.


نوری مالیکی: هیچ کاندیدێکی دیاریکراومان نیە بۆ وەرگرتنی پۆستی سەرۆک وەزیرانی نوێ - هيوای کۆرد\nشەهرام نازری كۆنسێرتەكەی له توركیا هەڵوەشاندەوە 42 خوله‌ك ago\nHome هەواڵ عێراق نوری مالیکی: هیچ کاندیدێکی دیاریکراومان نیە بۆ وەرگرتنی پۆستی سەرۆک وەزیرانی نوێ\nنوری مالیکی: هیچ کاندیدێکی دیاریکراومان نیە بۆ وەرگرتنی پۆستی سەرۆک وەزیرانی نوێ\non: كانونی یه‌كه‌م 03, 2019 In: عێراق, هەواڵ\nسەرۆکی ھاوپەیمانی دەوڵەتی یاسا رایدەگەیەنێت، لەلایەن ئەوانەوە هیچ کاندیدێکی دیاریکراویان نیە بۆ وەرگرتنی پۆستی سەرۆک وەزیرانی نوێی عێراق.\nنوری مالیکی، سەرۆکی ھاوپەیمانی دەوڵەتی یاسا لەبارەی کاندیدی سەرۆک وەزیرانی نوێی عێراق رونکردنەویەکی بڵاوکردەوە و رایگەیاند، “لەلایەن ئێمەوە هیچ کاندیدێکی دیاریکراومان نیە بۆ وەرگرتنی پۆستی سەرۆک وەزیرانی نوێ، ئێمە لەگەڵ هەر کاندیدێکیین کە تایبەتمەندیەکانی تیایدا بێت، کە مەرجەی باڵای ئاینی، هێزە سیاسیەکان و کۆمەڵایەتییەکان دەستنیشانی کردوە”.\nئاماژەی بەوەشکرد، پێویستە تایبەتمەندییەکانی مەرجەی باڵای ئاینی، هێزە سیاسیەکان و کۆمەڵایەتییەکان کە بۆ کاندیدی سەرۆک وەزیران دەستنیشانی دەکەن پاڵپشت بێت بە رێوشوێنە دەستورییەکان.\n29ی مانگی رابردو، لە وتاری نوێژی هەینیدا نوێنەری عەلی سیستانی، مەرجەعییەتی باڵای شیعەکانی عێراق داوای رێوشوێنی نوێی بۆ وەڵامدانەوەی خۆپیشاندەران کرد، لە وەڵامیشدا عەبدولمەهدی پاشنیوەڕۆی هەمان رۆژ لە راگەیەندراوێكدا بڵاویكردەوە، وەک وەڵامێک بۆ داواكارییەكەی مەجەعیەت نامەی دەستلەکارکێشانەوە پێشکەش دەکات.\nTags: دەوڵەتی یاساسەرۆک وەزیرانعەلی سیستانی\nهەولێر؛ بەشى زمانى چینى لە زانکۆى سەڵاحەدین کرایەوە


ئايا خوێندنه‌وه‌ى سوڕه‌تى (الكهف) له ڕوژى جومعه سوننه‌ته.؟\nوەڵام - ژمارەی پرسیار 3672\nپێم باش نه‌بوو باس له‌م پرسه بكه‌م، به‌ڵام له‌به‌ر ئه‌وه‌ى چه‌ندين كه‌س له‌و باره‌وه داواى ڕوونكردنه‌وه‌يان لێ كردم ، له لايه‌كى تريشه‌وه باس كردنى عيلم و ده‌رخستنى پله‌ى فه‌رمووده‌يه‌ك له ڕوناكى قسه‌ى زانايان هيچ حه‌ره‌ج و خراپييه‌كى تێدا نييه.\nله ڕاستيدا خويندنه‌وه‌ى سوڕه‌تى الكهف له ڕۆژى جومعه دا چه‌ند فه‌رمووده‌يه‌كى له‌سه‌ره، هيچيان له لاوازى به‌ده‌ر نين، به‌ڵام هه‌ندێ له زانايان له ڕێگه‌ى زۆرى ڕيوايه‌ته‌كانه‌وه به حه‌سه‌نيان زانيوه.\nبۆ نموونه ئه‌م ڕيوايه‌ته له ڕێگه‌ى أبو سعيد الخدري ڕه‌زاى خواى لێبێت پێمان گه‌يشتووه‌و ڕيوايه‌تيكى به ناو بانگه: “مَنْ قَرَأ سورةَ الكهف يوم الجمعة، سَطَعَ له نور من تحتِ قدمه إلى عَنَانِ السَّمَاء، يُضيء به يوم القيامة، وغُفِرَ له ما بين الجمعتين “. له ڕيوايه‌ته‌كه‌ى هشێم به‌م شێوه هاتووه: « أضاء له من النور ما بينه وبين البيت العتيق ». ڕيوايه‌ته‌كه‌ى هوشه‌يم له‌لايه‌ن سوفيان وشوعبه‌وه موتابه‌عه كراوه به‌ڵام به بي ئه‌وه‌ى وشه‌ى جمعة ى تێدا بيت به‌ڵكو بۆ خوێندنه‌وه‌ى كه‌هف له هه‌ر ڕۆژێكدا.\nئينجا ئه‌م فه‌رمووده‌ى كه ده‌كرێته به‌ڵگه بۆ خوێندنه‌وه‌ى سوڕه‌تى كه‌هف له‌ڕۆژى جومعه، خيلافى له‌سه‌ره ئايا مه‌وقوفه له‌سه‌ر( أبو سعيد الخدري) ڕه‌زاى خواى لێبێت، واته: قسه‌ى ئه‌وه، يان مه‌رفوعه و فه‌رمووده‌ى خودى پێغه‌مبه‌ره صلى الله عليه وسلم، ئه‌گه‌رچى له حاڵه‌تێكدا فه‌رمووده‌كه له كێشه‌ى ضعف ڕزگارى بێت، ده‌كرێت حوكمى مه‌رفوعى پێبدرێت چونكه هيچ هاوه‌ڵێك له خۆيه‌وه ناكرێت قسه‌يه‌كى له‌و جۆره بكات، وه‌كو شێخ ئه‌لبانى له إرواء الغليل فه‌رموويه‌تى: (ثم هو وإن كان موقوفا فله حكم المرفوع، لأنه مما لا يقال بالرأي كما هو ظاهر).\nبه گشتى ئه‌م فه‌رمووده‌يه له سێ ڕێگه‌وه پێمان گه‌يشتووه: ڕێگه‌ى هوشه‌يم و شوعبه و سوفيانى سه‌ورى، كێشه‌ش ئه‌وه‌يه له‌و سێ ڕاويه ته‌نها هوشه‌يم – كه له‌ڕووى متمانه‌وه پله‌ى نزمتره له‌و دوو ڕاوييه‌كه‌ى تر – ئه‌و زياده‌ى گێڕاوه‌ته‌وه كه وشه‌ى جومعه‌ى تێدايه، ئه‌مه‌ش له لاى ئه‌هلى عيلم به شذوذ ناو ده‌برێت و ئيشى پێ ناكرێت، واته: با هوشه‌يم جێگاى متمانه‌ش بێت ، به‌ڵام مادام ناگاته ئاستى شوعبه‌و سوفيان كه‌واته زياده‌كه‌ى وه‌رناگيرێت وڕه‌تده‌كرێته‌وه.\nله ڕاستيدا زانايان جياوازييان له نێواندا هه‌يه له‌م باره‌وه ، هه‌ندێكيان زياده‌كه‌ى هوشه‌يميان وه‌رگرتووه‌و به‌م شيوه‌ش فه‌رمووده‌كه‌يان وه‌رگرتووه و خوێندنه‌وه‌ى سوڕه‌تى كه‌هف يان له ڕۆژى جومع ب سوننه‌ت زانيوه، هه‌ندێكيشيان وتوويانه نه‌خێر زياده‌ى هه‌ر وشه‌يه‌ك له ڕاوييه‌كى متمانه پێكراو له فه‌رمووده‌يه‌كدا، كه كه‌سێك له خۆى متمانه پێكراوتر نه‌يگێڕابێته‌وه وه‌رناگيرێت و ئه‌مه‌ش بنچينه‌يه‌كى كارپێكراوه له لاى فه‌رمووده‌ناسان.\nله هاوچه‌رخه‌كان شێخ أبو اسحاق الحوينى جه‌خت له‌سه‌ر ئه‌وه ده‌كاته‌وه ئه‌م فه‌رمووده ئه‌گه‌ر لاوازيش نه‌بيت په‌يوه‌ندى به‌ڕۆژى جومعه‌وه نييه، به‌ڵكو هه‌ر ڕۆژێكى تر وه‌كو ڕۆژى جومعه وايه سوره‌تى كه‌هفى تێدا بخوينرێته‌وه ، به‌ڵام شێخ ئه‌لبانى بۆ نموونه (حكما) به مه‌رفوعى زانيوه‌و پێى وايه كارى پي ئه‌كرێت، هه‌ر وه‌ها پرسيار له شيخ ابن باز كرا ده‌رباره‌ى خوێندنه‌وه‌ى سوڕه‌تى الكهف له ڕۆژى جومعه فه‌رمووى:\n(جاء في قراءة سورة الكهف يوم الجمعة أحاديث لا تخلو من ضعف، لكن ذكر بعض أهل العلم أنه يشد بعضها بعضا وتصلح للاحتجاج، وثبت عن أبي سعيد الخدري رضي الله عنه أنه كان يفعل ذلك، فالعمل بذلك حسن تأسيا بالصحابي الجليل رضي الله عنه، وعملا بالأحاديث المشار إليها؛ لأنه يشد بعضها بعضا ويؤيدها عمل الصحابي المذكور)\nپوخته‌ى قسه‌كه‌ى ئه‌وه‌يه كۆمه‌ڵه فه‌رمووده‌يه‌ك له‌و باره‌وه هاتوون هه‌موى لاوازى تێدايه، به‌ڵام به تێكرا يه‌كتر به هێز ده‌كه‌ن، ئينجا جێگسر بووه كه ئه‌بو سه‌عيدى حودرى خۆى خويندوويه‌تييه‌وه، بۆيه پێى وايه سوننه‌ته سوره‌تى كه‌هف له‌ڕۆژى هه‌ينيدا بخوێنرێته‌وه.\nله چه‌ندێن كتێبى فه‌رمووده‌ى تريشدا وه‌كو سونه‌نى نه‌سائى و سه‌حيحى موسليم و كتيبى تر باسى سوڕه‌تى كه‌هف و خويندنه‌وه‌ى هاتووه به‌ڵام بێ ئه‌وه‌ى خويندنه‌وه‌كه‌ى په‌يوه‌ست بێت به ڕۆژى جومعه‌وه. بۆ نموونه ئه‌و ڕيوايه‌ته‌ى له صحيح مسلم – عبد الباقي (1/ 555) هاتووه باس له‌وه ده‌كات كه خوێندنه‌وه‌ى سوره‌تى كه‌هف هۆكارێكه‌بۆ پاراستن له مه‌ترسى و خراپه‌ى ده‌ججال.\nپوخته‌ى قسه‌كان له‌م باره‌وه ئه‌وه‌يه: ئه‌و فه‌رموودانه‌ى ده‌رباره‌ى فه‌زلى خويندنه‌وه‌ى سوڕه‌تى الكهف هاتوون هه‌موويان زه‌عيفن، به‌ڵام زۆرێك له زانايان و جومهورى فوقه‌ها كاريان پي كردووه‌و فه‌رموويانه ڕێگه‌كانى يه‌كتر به هێز ده‌كه‌نه‌وه، به‌ڵام هاوكات له كۆن و نوێشدا هه‌ندێ له زانا گه‌وره‌كان به تايبه‌تى فه‌رمووده‌ناسان تانه‌ى له‌سه‌نه‌دى فه‌رمووده‌كان داوه‌و سه‌ربارى ئه‌وه‌ش فه‌رموويانه ئه‌گه‌ر سه‌نه‌ده‌كه‌ش حسن بيت، ئه‌وا كێشه‌يه‌كى ترى هه‌يه ئه‌ويش ئه‌وه‌يه له ڕيوايه‌ته‌كه‌ى هوشه‌يم ه‌بيت هه‌موو ئه‌وانه‌ى له هوشه‌يم متمانه‌پێكراوترن به بێ له‌فزى جومعه ڕيواتيان كردووه، بۆيه من پيم وايه خيلافه‌كه خيلافێكه ڕاسته‌قينه‌يه و هه‌ر دوو لا هه‌ندي به‌ڵگه‌يان له‌به‌ر ده‌ستدايه بۆ ڕێگه‌پێدان و پێچه‌وانه‌كه‌شى، وه‌كو زانايان فه‌رموويانه( الأمر فيه واسع ) والله اعلم.\nله‌وانه‌ى كه (مستحب) يان زانيوه ابن قدامة كه فه‌رموويه‌تى: (فصل : ويستحب قراءة الكهف يوم الجمعة).\nابن تيمية كه فه‌رموويه‌تى: (قراءة سورة الكهف يوم الجمعة فيها آثار ذكرها اهل الحديث والفقه لكن هي مطلقة يوم الجمعة ما سمعت انها مختصة بعد العصر).\nالألباني كه فه‌رموويه‌تى : (( ثم هو وإن كان موقوفاً فله حكم المرفوع؛ لأنه مما لا يقال بالرأي كما هو ظاهر )).پێشتريش بۆچوونى ابن باز مان خسته ڕوو، زۆر زاناى تريش له كۆن و نوێدا له‌سه‌ر ئه‌و بۆچوونه‌ن.\nله‌به‌ر ئه‌وه‌ش مه‌سه‌له‌كه به‌و جۆره ناكۆكى له‌سه‌ره ناكرێت نكۆڵى له هيچ كه‌سێك بكريت له حاڵى خويندنه‌وه‌ى له ڕۆژى جومعه دا ، يان نه‌خوێندنه‌وه‌ى.. والله اعلم.\nژمارەی بینین 257


كوردیو - وه‌زاره‌تی دارایی... ڕێنمایه‌ك له‌به‌رژه‌وه‌ندی فه‌رمانبه‌ران ده‌ستكاری ده‌كات\nوه‌زاره‌تی دارایی... ڕێنمایه‌ك له‌به‌رژه‌وه‌ندی فه‌رمانبه‌ران ده‌ستكاری ده‌كات\nسێ شەممە, 15 ئاب 2017 10:51\nدوای ئەوەی لە ساڵی رابردوودا بە رێنماییەك تەسیبی فەرمانبەران لە نێوان وەزارەت و فەرمانگەكان راگیرا بوو، وەزارەتی دارایی بە بڕیارێك تەنسیب و گواستنەوە دەكاتەوە و ساڵێكیش بۆ تەنسیب زیاد دەكا.\nبەپێی رێنماییەكی وەزارەتی دارایی كە لە مانگی 7ی 2017 دەەرچووە ئاماژە بە چۆنیەتی تەنسیبی فەرمانبەران كراوە.\nلەو رێنماییەدا روونكراوەتەوە كە ساڵێكی زیاتریش دەتواندرێت تەنسیب بۆ فەرمانبەر درێژ بكرێتەوە، هاتووە" بڕیاردراوە ماوەی تەنسیب بۆ دوو ساڵ درێژ بكرێتەوە، یەكەمجار یەك ساڵە و دەكرێت بۆ ماوەی ساڵێكی تر نوێ بكرێتەوە.\nپێشووتر لە مانگی شوباتی 2016 ئەنجومەنی وەزیرانی حکوومەتی هەرێمی کوردستان بڕیاری ڕاگرتنی گواستنەوە و تەنسیبی فەرمانبەرانی دەركرد بوو كە بەپێی ئەو بڕیارە فەرمانبەران بۆیان نەبووە تەسیب ئەنجام بدەن، بەڵام بەپێی رێنماییە تازەكە ئەوە بڕیارە كاری پێ ناكرێت.\nئەو فەرمانبەرانەی كە بە شێوەی تەنسیب لە فەرمانگەیەك دەگوازرێنەوە بۆ فەرمانگەیەكی تر موچە و دەرماڵە‌كانیان لە فەرمانگەی پێشوویان وەر دەگرن، تەنها دەوامكردنیان دەگوازرێتەوە.\nسەرچاوەیەك لە وەزارەتی دارایی بە هەفتەنامەی باسی راگەیاندوە لە ئێستادا تەنسیبكردنی کارمەندان لەنێوان وەزارەتەکان و دامودەزگاکانی حكوومەتی هەرێمی كوردستان بە رەزامەندی وەزیری پەیوەندیدار و سەرۆكی دەستەكان ئەنجام دەدرێـت و ماوەكەشی لە ساڵێك بۆ دوو ساڵ زیاد كراوە.\nسەرچاوەكە روونی كردەوە پێشوو بۆ ئاشكراكردنی دوومووچەیان رێكخستنی میلاكات تەنسیبی فەرمانبەران لە داموو دەزگاكان ڕاگیراو بوو، بەڵام دوای تەواو بوونی سیستەمی بایۆمەتری ئەو پرسی ئاسایی بۆتەوە.\nوێرای ئەوەی لە ناوخۆدا تەنسب هەیە، نزیكی 2 هەزار مەسیحیش كە و زۆربەیان خەڵكی بەغدا و ناچەكانی موسڵن لە فەرمانگەكانی هەرێمی كوردستان تەنسیبن، هەروەها، ژمارەیەكی زۆریش لە مامۆستا و فەرمانبەری هەرێمی كوردستان لە كەركوك تەنسیب كراون.\n47061 جار بینراوە


عیراق سێ ساڵ دوای راگەیاندنی سەركەوتن بەسەر داعشدا\nدوای سێ ساڵ بەسەر راگەیاندنی سەركەوتن بەسەر رێكخراوی تیرۆریستیی داعشدا، شانە نهێنییەكانی رێكخراوەكە ئێستاش توانای هێرش و ئەنجامدانی كردەی تیرۆریستییان هەر ماوە و ماوە ماوە پەلاماری هێزە ئەمنییەكان دەدەن.\nگومانەكان بۆ جارێكی دیكە پەرەسەندنی چالاكییەكانی رێكخراوی تیرۆریستیی داعش لە عیراق، نیگەرانی بە هێزە ئەمنییەكان و كۆمەڵگای عیراقی بەدیارخستووە و سەرەڕای هەموو هەوڵەكان بۆ رووبەڕووبوونەوەی كردە تیرۆریستییەكانیان، چەكدارانی ئەو رێكخراوە لە ژمارەیەك ناوچەی عیراق توانای پەلاماردانیان هەستی پێ دەكرێت.\nداعش لە 10ی حوزەیرانی 2014دا، زۆرترین هەژموونی خۆی بە داگیركردنی مووسڵ نیشاندا و دواتر خەلافەتەكەی راگەیاند.\nناڕەزایەتییەكانی پەنگخواردووەی كۆمەڵگای عەرەبی سوننە لە عیراق و خراپ بەكارهێنانی دەسەڵاتی شیعە لە ناوچە سوننە نشینەكان، هانی سوننەكانی دەدا كە لە چوارچێوەی گرووپ و لایەنی سیاسیی و چەكداریی جۆراوجۆر دژایەتی حكوومەتی تازە دامەزراوی عیراق بكەن، ژمارەیەك لە گرووپە سوننەكان بەیعەتیان بە بەرفروانترین رێكخراوی چەكداریی ناڕازی لە ناوچەكە (داعش) دا، بەڵام هەر زوو سوننەكانی عیراق هەستیان بە مەترسی داعش كرد و دژ بەو رێكخراوە چەكدار بوون.\nشەڕی داعش بە رواڵەت سێ ساڵ و نیوەی خایاند و ئاكامەكەی وێرانی و ئاوارەبوونی بە تایبەتی ناوچە سوننە و كوردنشینەكان بوو. زۆرترین زیانمەندی كردە تیرۆریستییەكانی داعش خەڵكی هەر یەك لە پارێزگاكانی ئەنبار، سەڵاحەددین، نەینەوا، دیالە و كەركووك بوون كە زۆرینەی دانیشتوانیان عەرەبی سوننەن.\nحەیدەر عەبادی سەرۆك وەزیرانی پێشووتری عیراق، لە نۆی كانوونی یەكەمی ساڵی 2017 كۆتاییهاتنی داعشی لە رووی سەربازییەوە راگەیاند و ئەوە وەك مژدەیەك بە خەڵكی عیراق راگەیەندرا و ساڵانە ئەو رۆژە لە سەرانسەری عیراق بە پشووی فەرمی یادی دەكرێتەوە.\nلە 27ی تشرینی دووەمی 2019 سەركردەی داعش ئەبوبەكر بەغدادی لە ئۆپەراسیۆنێكی تایبەتی سوپای ئەمریكا لە پارێزگای ئیدلب باكووری رۆژئاوای سووریا، كوژرا و ئەوە بە گورزێكی كوشندە بۆ رێكخراوەكە پێناسە كرا. ئەگەر چی جێگرەوەی بەغدادی وەك ئەو دەنگدانەوەی نەبووە، بەڵام ئەوە بەو مانایە نەبوو كە رێكخراوەكە كۆتایی پێبێت.\nئەگەرچی هۆكارەكانی دووبارە پەرەسەندنەوە داعش لە عیراق زۆرن، بەڵام گرنگترین ئەو هۆكارانە ناكۆكی نێوان لایەنە سیاسییە عیراقییەكانن كە لە چەند ناوچەیەك بۆشایی ئەمنی هێزەكانی لێكەوتووەتەوە و رمبازێنی داعشی بەدوای خۆیدا هێناوە. ئەوە جگە لە دۆخی ئابووری ئەو ناوچانەش كە داعش كەڵك لە ناڕەزایەتییەكانیان وەردەگرێت و دژبە حكوومەتی ناوەندی بەكاریان دەهێنێت.\nئێستا دوای سێ ساڵ چاوەكان لەسەر سەرۆكوەزیرانی عیراق، مستەفا كازمی-یە كە باس لە بەرنامەیەكی نوێ و چاكسازیی لە كۆی سێكتەرە كارگێری و ئەمنی و ئابووری عیراقدا دەكات. ئەزموونی مستەفا كازمی تا ئێستاش لەلایەن كۆمەڵگای عیراقەوە چاودێری دەكرێت و نیشانەكەشی كۆتایی هاتنی مەدەنیانەی ئەو خۆپیشاندانانە بوو كە لە ساڵڕۆژی خۆپیشاندان بۆ كۆتاییهاتن دەسەڵاتی عادل عەبدولمەهدی لە عیراق ئەنجامدرابوو. خۆپیشاندەران بە خواستی خۆیان تەنها بۆ چەند رۆژێكی دیاریكراو بۆ جەختكردنەوە لەسەر خواستی چاكسازی لە وڵاتەكەیان لە گۆڕەپانی شارە گەورەكان گردبوونەوە و دواتر كۆتاییان پێ هێنا.\nپێدەچێت مستەفا كازمی تەواوكردنی ئەركەكانی لە هەڵبژاردنی شەشی حوزەێرانی ساڵی داهاتوودا ببینێت كە بەڵێنی ئەنجامدانەكەی بە خەڵكی عیراقی داوە بۆ كۆتاییهاتنی یەكجاری بە ناڕەزایەتییەكان. ئەو ناڕەزایەتییانەی كە جاروبار بە كەڵكواژوو كردن و خراپ بەكارهێنانی، بیری توندوتیژی و ئیرهابی لێكەوتووەتەوە.\nگەڕی چوارەمی دیالۆگی ستراتیژی ئەمریكا و عێراق بە بەشداری شاندی هەرێم بەڕێوەچوو